HE 28/2015 vp\nEduskunta.fi > FI > Vaski > Hallituksen esitys > HE 28/2015 vp\nViimeksi julkaistu 24.9.2015 14.45\nHallituksen esitys HE 28/2015 vpHallituksen esitys eduskunnalle laiksi eläinlääkärinammatin harjoittamisesta annetun lain muuttamisesta\nEsityksessä ehdotetaan muutettavaksi eläinlääkärinammatin harjoittamisesta annettua lakia. Esitys liittyy osaltaan ammattipätevyyden tunnistamista koskevan direktiivin muutosten täytäntöönpanoon.\nEhdotuksen mukaan direktiivin soveltamisalaan kuuluvissa tapauksissa eläinlääkärin laillistamista koskevan hakemuksen liiteasiakirjoja ei tarvitsisi esittää alkuperäisinä tai virallisesti oikeaksi todistettuina jäljennöksinä, ellei Elintarviketurvallisuusvirasto sitä erikseen vaatisi. Vaatimus voitaisiin esittää vain, jos asiakirjan aitoudesta olisi perusteltua epäilyä, eikä asiasta muutoin saataisi varmuutta. Liiteasiakirjoista vaadittaisiin suomen- tai ruotsinkielinen käännös vain tarvittaessa.\nLaissa säädettäisiin myös sähköisestä hälytysmekanismista, jonka avulla jäsenvaltioiden toimivaltaiset viranomaiset vaihtavat tietoja ammatinharjoittajiin kohdistuvista kielloista ja rajoituksista. Lakiin lisättäisiin tähän liittyen säännökset viranomaisen velvollisuudesta tehdä muutoksenhakukelpoinen päätös hälytyksen lähettämistä. Laissa säädettäisiin lisäksi toimenpiteistä niissä tapauksissa, joissa Suomen viranomaiset vastaanottavat lain mukaista eläinlääkärinammatin harjoittajaa tai ammatinharjoittamisoikeutta hakevaa henkilöä koskevan hälytyksen.\nDirektiivin täytäntöönpanosta johtuvien muutosten lisäksi lakiin ehdotetaan lisättäväksi säännökset eläinlääkärinammatin harjoittajia koskevien kantelujen käsittelystä. Kantelumenettelyn osalta sovellettaisiin hallintolain hallintokantelua koskevia säännöksiä. Ehdotetulla sääntelyllä pyritään selkeyttämään kanteluprosessia, turvaamaan niiden oikeudet, joita asia koskee, sekä keventämään useissa tapauksissa tarpeettoman raskaaksi käyneitä ja viranomaisia kohtuuttomasti työllistäviä kanteluprosesseja.\nLakiin lisättäisiin säännökset Elintarviketurvallisuusviraston mahdollisuudesta tehostaa uhkasakolla antamiaan työkyvyn ja ammattitaidon selvittämistä koskevia määräyksiä. Lisäksi laista kumottaisiin säännökset, jotka koskevat yleisön käyttöön tarkoitetun painetun eläinlääkäriluettelon julkaisemista. Samassa yhteydessä uudistettaisiin eläinlääkärirekisterin tietojen luovutusta koskevia säännöksiä.\nDirektiivin muutokset tulee saattaa kansallisesti voimaan viimeistään 18 päivänä tammikuuta 2016. Laki on tarkoitettu tulemaan voimaan 1 päivänä tammikuuta 2016.\n1.1.1 1.1.1 Euroopan unionin lainsäädäntöön perustuva eläinlääkärin ammattipätevyyden tunnustaminen\nEläinlääkärinammatin harjoittamisesta annetussa laissa (29/2000) säädetään oikeudesta harjoittaa eläinlääkärinammattia, eläinlääkärin ammattitoimintaan liittyvistä oikeuksista ja velvollisuuksista sekä ammatinharjoittajien valvonnasta. Osa lain säännöksistä, lähinnä 4, 5 a, 8 ja 38 a § sekä 42 §:n 2 momentti, liittyvät ammattipätevyyden tunnustamisesta annetun Euroopan parlamentin ja neuvoston direktiivin 2005/36/EY (ammattipätevyysdirektiivi) täytäntöönpanoon.\nMuussa Euroopan unioniin tai Euroopan talousalueeseen kuuluvassa valtiossa (EU- tai ETA-valtio) kuin Suomessa eläinlääkärin pätevyyden hankkineelle henkilölle, joka on EU- tai ETA-valtion kansalainen, myönnetään oikeus toimia laillistettuna eläinlääkärinä lain 4 §:n ja sen nojalla annettujen säännösten perusteella. Kyseessä on pätevyyden ns. automaattinen tunnustaminen, eli henkilölle ei voida laillistamisen edellytykseksi asettaa muita ammattipätevyyteen liittyviä vaatimuksia kuin direktiivin mukaiset toisen valtion viranomaisten myöntämät todistukset ja muut asiakirjat.\nKuitenkin eräissä tapauksissa, joissa henkilön hankkima koulutus ei täytä yhteisön lainsäädännössä asetettuja vähimmäisvaatimuksia, ammattipätevyyden tunnustamiseen sovelletaan 4 §:n 4 momentin mukaan ammattipätevyyden tunnustamisesta annetun lain (1093/2007) yleistä tutkintojen tunnustamisjärjestelmää koskevia säännöksiä. Toimivaltainen viranomainen on molemmissa tapauksissa Elintarviketurvallisuusvirasto. Eläinlääkäriksi laillistaminen edellyttää ammattipätevyyden lisäksi eläinlääkärinvakuutuksen antamista.\nLakia sovellettaessa EU- tai ETA-valtion kansalaiseen rinnastetaan 4 §:n 5 momentin perusteella kolmansien maiden kansalaiset silloin, kun kansainvälinen sopimus taikka kolmansien maiden kansalaisten asemaa koskeva unionin lainsäädäntö sitä edellyttää. Liikkumisvapautta ja pitkään oleskelleiden kolmansien maiden asemaa koskevan unionin lainsäädännön kautta EU- tai ETA-valtiossa suoritetun tutkinnon automaattinen tunnustaminen ulottuu koskemaan myös unionin kansalaisten perheenjäseniä sekä henkilöitä, jotka ovat saaneet pitkään oleskelleen kolmannen maan kansalaisen aseman. Henkilöiden vapaasta liikkuvuudesta on myös sovittu Euroopan yhteisön ja sen jäsenvaltioiden sekä Sveitsin valaliiton välillä tehdyllä sopimuksella.\nLain 5 a §:ssä säädetään laillistamishakemuksen liitteistä. Liiteasiakirjat on esitettävä alkuperäisinä tai virallisesti oikeaksi todistettuina jäljennöksinä.\nLain 8 §:ssä säädetään ammattipätevyysdirektiivin mukaisesti eläinlääkäripalvelujen väliaikaisesta ja satunnaisesta tarjoamisesta. EU- tai ETA-valtion kansalainen voi harjoittaa eläinlääkärinammattia Suomessa väliaikaisesti ja satunnaisesti ilman laillistetuksi eläinlääkäriksi julistamista, jos hänellä on laillinen oikeus harjoittaa eläinlääkärinammattia muussa EU- tai ETA-valtiossa kuin Suomessa. Palveluntarjoaja on velvollinen tekemään toiminnastaan kirjallisen ennakkoilmoituksen Elintarviketurvallisuusvirastolle.\nLaissa säädetään myös oikeudesta toimia erikoiseläinlääkärinä. Lain 42 §:n 2 momentin mukaan muussa EU- tai ETA-valtiossa kuin Suomessa hankitun erikoiseläinlääkäripätevyyden tunnustamiseen sovelletaan ammattipätevyyden tunnustamisesta annetun lain säännöksiä.\nLisäksi laissa on ammattipätevyysdirektiivin edellyttämät säännökset automaattiseen tunnustamisjärjestelmään kuuluvan hakemuksen käsittelyyn liittyvistä määräajoista sekä oikeudesta hakea muutosta silloin, kun viranomainen ei anna hakemukseen päätöstä määräajassa.\nAmmattipätevyysdirektiiviä on muutettu ammattipätevyyden tunnustamisesta annetun direktiivin 2005/36/EY ja hallinnollisesta yhteistyöstä sisämarkkinoiden tietojenvaihtojärjestelmässä annetun asetuksen (EU) N:o 1024/2012 (IMI-asetus) muuttamisesta annetulla Euroopan parlamentin ja neuvoston direktiivillä 2013/55/EY. Muutosdirektiivin kansallisten täytäntöönpanosäädösten tulee olla voimassa viimeistään 18 päivänä tammikuuta 2016. Ammattipätevyysdirektiivin ja sen muutosten sisältöä on käsitelty hallituksen esityksessä eduskunnalle laiksi ammattipätevyyden tunnustamisesta ja eräiksi siihen liittyviksi laeiksi (HE 22/2015 vp).\nOsa muutoksista koskee edellä esiteltyjä eläinlääkärinammatin harjoittamisesta annetun lain säännöksiä. Sähköisen asioinnin helpottamiseksi ammattipätevyysdirektiivin 57 a artiklan 1 kohdassa säädetään, että jäsenvaltioiden tulee mahdollistaa tutkinnon tunnustamismenettelyjen hoitaminen vaivatta etäältä ja sähköisesti. Tämä merkitsee, että toimivaltaiset viranomaiset voivat vaatia hakemuksen liiteasiakirjat esitettäviksi virallisesti oikeaksi todistettuina jäljennöksinä vasta hakemuksen jättämisvaiheen jälkeen ja vain, jos viranomaisella on perusteltuja epäilyksiä ja jos se on välttämätöntä. Vaatimuksen esittäminen ei keskeytä hakemuksen käsittelylle säädetyn määräajan kulumista.\nAmmattipätevyysdirektiivin 56 a artiklan mukaan jäsenvaltioiden toimivaltaisten viranomaisten on sähköisessä järjestelmässä tehtävin hälytyksin ilmoitettava kaikkien muiden jäsenvaltioiden toimivaltaisille viranomaisille automaattisen tutkintojen tunnustamisjärjestelmän piiriin kuuluvasta eläinlääkäristä, jolle on kansallisen viranomaisen tai tuomioistuimen päätöksellä asetettu ammattitoimintaa koskeva pysyvä tai väliaikainen kielto tai rajoitus. Ammattihenkilölle, jota hälytys koskee, on annettava kirjallinen ilmoitus hälytystä koskevista päätöksistä ja hänen tulee voida hakea päätöksiin muutosta tai oikaisua kansallisen lainsäädännön mukaisesti.\nAmmattipätevyysdirektiivin 4 a—4 e artiklassa säädetään eurooppalaisesta ammattikortista. Tällä tarkoitetaan sähköistä todistusta, joka osoittaa että ammattihenkilö on täyttänyt kaikki vaadittavat edellytykset palvelujen tarjoamiseksi väliaikaisesti ja satunnaisesti tai että ammattihenkilön ammattipätevyys on tunnustettu sijoittautumista varten. Jäsenvaltion tulee myöntää ammattipätevyyden haltijalle tämän pyynnöstä eurooppalainen ammattikortti sillä edellytyksellä, että komissio on antanut asiaan liittyvät täytäntöönpanosäännökset. Eurooppalaista ammattikorttia ei tämänhetkisten tietojen perusteella olla ottamassa käyttöön eläinlääkintäsektorilla ainakaan vielä lähivuosina.\nMyös yleistä tutkintojen tunnustamisjärjestelmää koskevat ammattipätevyysdirektiivin säännökset ovat muuttuneet. Direktiivistä on muun muassa poistettu vaatimus, jonka mukaan tunnustettavan ammattipätevyyden on direktiivissä säädetyn tasoasteikon mukaisesti vastattava vähintään välittömästi sitä tasoa edeltävää tasoa, joka kyseisessä valtiossa vaaditaan ammattiin pääsemiseksi. Olennaisinta on siis jatkossa pätevyyksien sisällöllinen vertailu.\nAmmattipätevyysdirektiivin muutoksella on lisäksi päivitetty eläinlääkärikoulutuksen vähimmäisvaatimuksia koskevan 38 artiklan 3 kohtaan sisältyvä luettelo koulutuksessa hankittavista tiedoista ja taidoista.\n1.1.2 1.1.2 Kantelut\nEläinlääkärinammatin harjoittajia valvovat aluehallintovirastot ja Elintarviketurvallisuusvirasto. Suurin osa suoritetusta valvonnasta tapahtuu kantelujen käsittelyn muodossa. Elintarviketurvallisuusvirastolle on tehty n. 20—40 ja aluehallintovirastoille yhteensä n. 30—40 eläinlääkärinammatin harjoittajaa koskevaa kantelua vuosittain. Kantelujen määrä on ollut kasvussa, mikä on todennäköisesti seurausta siitä, että eläinten merkitys ihmisten seuralaisina ja perheenjäseninä on korostunut ja että eläinten hoitoon ollaan valmiita panostamaan aiempaa enemmän. Myös ihmisten kynnys ottaa yhteyttä valvontaviranomaisiin on madaltunut. Muutos vastaa yleisempää kantelukulttuurissa tapahtunutta muutosta, sillä kantelujen määrä on kasvanut myös sosiaali- ja terveydenhuollossa ja muilla sektoreilla.\nKantelu on lähtökohtaisesti vapaamuotoinen ja määräajoista riippumaton yleinen valvontakeino, jonka voi tehdä kuka tahansa, myös asiaan nähden ulkopuolinen taho. Kantelujen käsittelystä on ollut vain vähän erityistä lainsäädäntöä. Viranomaiset ovat noudattaneet kanteluja käsitellessään hallintolain (434/2003) yleisiä hallintoasioiden käsittelyä koskevia säännöksiä.\nHallintolakiin on kuitenkin vuonna 2014 lisätty hallintokantelujen käsittelyä koskevat säännökset, joita sovelletaan hallinnon sisäisessä laillisuusvalvonnassa. Muutoksen tavoitteena oli hallituksen esityksen (HE 50/2013 vp) mukaan selkeyttää ja täsmentää hallintokantelumenettelyä koskevaa sääntelyä sekä saattaa se paremmin vastaamaan laillisuusvalvonnan nykyisiä tarpeita ja hyvän hallinnon vaatimuksia. Tavoitteena oli myös lisätä joustavuutta sekä vastata tuottavuuden lisäämisen vaatimukseen ja jatkuvan kanteluiden määrien kasvun kantelukäsittelylle asettamiin haasteisiin. Hallituksen esityksen (s. 12) mukaan hallintokanteluiden käsittelytapa on ollut joustamaton ja tapahtunut liian usein raskaassa, täysimittaisessa tutkinnassa, vaikka valvonnan ja oikeusturvan toteutumisen näkökulmasta summaarinen menettely olisi monesti riittävä. Esityksen mukaan kanteluiden käsittelytavan erottelu asian laadun tai vakavuuden mukaan antaisi nykyistä paremmat edellytykset nopealle ja tosiasiassa vaikuttavalle valvonnalle.\nHallintolain muutoksen yhteydessä myös sosiaali- ja terveydenhuollon lainsäädäntöön on tehty samaan päämäärään tähtääviä muutoksia. Mm. potilaan asemasta ja oikeuksista annetussa laissa (785/1992) säädetään viranomaisen mahdollisuudesta siirtää kantelu palveluntuottajalle itselleen muistutuksena käsiteltäväksi. Hallintolain hallintokantelua koskevat menettelysäännökset on mainitulla lailla ulotettu koskemaan kaikkia terveyden- ja sairaanhoitoa koskevia kanteluita riippumatta siitä, kohdistuuko kantelu julkisen vai yksityisen tahon toimintaan.\nMuutoksen yhteydessä hallintolakiin on myös lisätty säännökset valvottaville viranomaisille kantelujen johdosta annettavasta hallinnollisesta ohjauksesta kuten huomautuksesta tai huomion kiinnittämisestä asianmukaiseen ammattitoimintaan.\n1.1.3 1.1.3 Eläinlääkärinammatin harjoittajan työkyvyn ja ammattitaidon selvittämien\nEläinlääkärinammatin harjoittamisesta annetun lain mukaan ammatinharjoittamisoikeutta voidaan rajoittaa tai se voidaan poistaa muun muassa tilanteessa, jossa eläinlääkärinammatin harjoittaja on toiminut ammatissaan virheellisesti tai moitittavasti ja ongelmat ovat vakavia ja toistuvia tai jossa hän on sairauden, päihteiden väärinkäytön tai muun vastaavan syyn vuoksi käynyt kykenemättömäksi harjoittamaan ammattia. Lain 20 §:n nojalla ammatinharjoittaja voidaan määrätä terveydentilan tai toimintakyvyn selvittämiseksi lääkärintarkastukseen tai sairaalatutkimuksiin, ja 21 §:n nojalla hänet voidaan määrätä ammattitaidossa mahdollisesti olevien puutteiden selvittämiseksi kuulusteluun tai antamaan työnäytteen.\nElintarviketurvallisuusvirastolla on lain 26 §:n mukaan mahdollisuus asettaa ammatin harjoittamista koskeva väliaikainen kielto tai rajoitus työkyvyn tai ammattitaidon selvittämistä koskevan asian käsittelyn ajaksi, jos se on toiminnasta eläinten terveydelle tai hyvinvoinnille taikka kansanterveydelle aiheutuvan välittömän vaaran vuoksi välttämätöntä. Laissa ei kuitenkaan säädetä tehosteista niitä tilanteita varten, joissa ammatinharjoittaja jättää noudattamatta terveydentilan tai ammattitaidon selvittämistä koskevaa määräystä, mutta mainittu välitöntä vaaraa koskeva kriteeri ei täyty.\n1.1.4 1.1.4 Eläinlääkäriluettelo\nEläinlääkärinammatin harjoittamisesta annetussa laissa säädetään ammatinharjoittajia koskevasta rekisteristä. Lain 34 §:n mukaan Elintarviketurvallisuusvirasto julkaisee rekisteritietojen perusteella yleisön käyttöön tarkoitetun eläinlääkäriluettelon. Kyseessä on painettu julkaisu, joka voidaan kuitenkin toimittaa myös sähköisessä muodossa aluehallintovirastoille, apteekeille, lääketukkukaupoille ja kunnaneläinlääkäreiden osalta eläkelaitoksille.\nLakiin on lisätty lailla 1087/2010 julkista tietopalvelua koskeva 33 a §. Julkisen tietoverkon välityksellä kuka tahansa voi nimen tai eläinlääkärin tunnusnumeron avulla saada nopeasti selville, onko kyseisellä eläinlääkärillä oikeus harjoittaa eläinlääkärinammattia Suomessa ja onko tätä oikeutta mahdollisesti rajoitettu. Tietopalvelun perustamisen jälkeen tarve painetulle luettelolle on huomattavasti vähentynyt.\nEläinlääkärinammatin harjoittamisesta annetussa laissa tulisi ottaa huomioon uudet sähköiseen asiointiin ja hälytysmekanismiin liittyvät ammattipätevyysdirektiivin vaatimukset.\nLaissa olisi lisäksi tarkoituksenmukaista ottaa huomioon viimeaikainen kanteluprosessien selkeyttämiseen ja keventämiseen liittyvä kehitys, jonka myötä muuhun lainsäädäntöön on lisätty erityisiä kantelujen käsittelyä koskevia säännöksiä. Kantelumenettely on monelta osin muodostunut liian raskaaksi ja resursseja vaativaksi. Lisäksi eläinten omistajat käyttävät kantelua monessa tapauksessa keinona saada eläinlääkäri sopimaan hoitovirheestä maksettavasta vahingonkorvauksesta, mitä ei ole pidettävä tarkoituksenmukaisena ottaen huomion muun muassa se, että hoitovirhelausuntoja varten on olemassa Elintarviketurvallisuusviraston yhteydessä toimiva eläinlääkintävahinkojen arviolautakunta. Lautakunnan toiminta perustuu eläinlääkintävahinkojen arviolautakunnasta annettuun lakiin (1205/2001).\nSääntelyn puutteena on pidettävä myös sitä, ettei laissa säädetä riittävistä tehosteista niitä tilanteita varten, joissa ammatinharjoittaja jättää noudattamatta terveydentilan tai ammattitaidon selvittämistä koskevaa määräystä. Lisäksi voidaan katsoa, että eläinlääkärinammatin harjoittajia koskevan painetun luettelon julkaisemisesta aiheutuu ylimääräistä hallinnollista taakkaa.\nEsityksen tavoitteena on saattaa lain säännökset vastaamaan muutettua ammattipätevyysdirektiiviä. Lisäksi tavoitteena on säätää eläinlääkärinammatin harjoittajia koskevien kantelujen käsittelystä tavalla, joka selkeyttäisi kanteluprosessia, turvaisi niiden henkilöiden oikeudet, joita asia koskee, sekä keventäisi useissa tapauksissa tarpeettoman raskaaksi käyneitä ja viranomaisia kohtuuttomasti työllistäviä kanteluprosesseja.\nEsityksen tavoitteena on lisäksi turvata Elintarviketurvallisuusvirastolle mahdollisuudet käyttää tarvittavia tehosteita eläinlääkärinammatin harjoittajalle annettavien määräysten yhteydessä sekä poistaa eläinlääkäriluettelon julkaisemisesta aiheutuva tarpeeton hallinnollinen taakka.\nLakia ehdotetaan muutettavaksi siten, että ammattipätevyysdirektiivin soveltamisalaan kuuluvissa tapauksissa hakemuksen liiteasiakirjoja ei tarvitsisi esittää alkuperäisinä tai virallisesti oikeaksi todistettuina jäljennöksinä, ellei Elintarviketurvallisuusvirasto sitä erikseen vaatisi. Vaatimus voitaisiin esittää vain, jos asiakirjan aitoudesta olisi perusteltua epäilyä eikä asiasta muutoin saataisi varmuutta. Laissa myös täsmennettäisiin, ettei Elintarviketurvallisuusviraston vaatimus toimittaa asiakirjat alkuperäisinä tai virallisesti oikeaksi todistettuina jäljennöksinä keskeyttäisi laillistamishakemuksen käsittelylle säädetyn määräajan kulumista. Liitteiden toimittamistapaa koskeva helpotus koskisi lähtökohtaisesti niitä Euroopan unionin kansalaisia, jotka ovat hankkineet eläinlääkärin pätevyyden toisessa Euroopan unionin jäsenvaltiossa, eikä sitä sovellettaisi Euroopan unionin ulkopuolelta tuleviin eläinlääkäreihin lukuun ottamatta unionin lainsäädännön ja kansainvälisten sopimusten mukaisia poikkeustapauksia. Lain sääntelyyn ehdotetaan myös joustoa siltä osin kuin kyse on liiteasiakirjoja koskevien virallisten käännösten toimittamisesta.\nLakiin lisättäisiin myös säännökset hälytysmekanismista, jonka avulla jäsenvaltioiden toimivaltaiset viranomaiset vaihtavat tietoja eläinlääkäreihin kohdistuvista kielloista ja rajoituksista. Ehdotettujen säännösten mukaan Elintarviketurvallisuusviraston tulisi tehdä ammatinharjoittamisoikeuden poistamisesta sekä ammatinharjoittamista koskevasta kiellosta ja rajoituksesta sähköinen hälytys komission ylläpitämässä tietojärjestelmässä. Hälytys tulisi tehdä myös silloin, kun eläinlääkärin on todettu tuomioistuimessa käyttäneen väärennettyjä asiakirjoja laillistamishakemuksen yhteydessä. Laissa säädettäisiin Elintarviketurvallisuusviraston velvollisuudesta tehdä hälytyksestä kirjallinen valituskelpoinen päätös, hälytysten poistamisesta sekä vastaanotettujen hälytysten oikeusvaikutuksista. Toisen jäsenvaltion viranomaisen lähettämä hälytys ei automaattisesti johtaisi ulkomailla asetettua kieltoa tai rajoitusta vastaavaan kieltoon tai rajoitukseen Suomessa, vaan ehdotuksen mukaan hälytyksen mahdolliset seuraukset tulisi arvioida tapauskohtaisesti Suomen lainsäädännön valossa.\nLakiin ei katsota tarpeelliseksi tehdä tässä yhteydessä eurooppalaiseen ammattikorttiin liittyviä muutoksia. Eurooppalainen ammattikortti otetaan käyttöön vain komission täytäntöönpanosäännöksissä säädetyillä aloilla, eikä ole näköpiirissä, että kortti tulisi käyttöön eläinlääkärinammatin osalta ainakaan vielä lähivuosina.\nLain suhde ehdotettuun lakiin ammattipätevyyden tunnustamisesta olisi samanlainen kuin sen suhde voimassa olevaan samannimiseen lakiin. Uutta ammattipätevyyden tunnustamista koskevaa lakia sovellettaisiin yleislakina erityislainsäädäntöä täydentävästi. Käytännössä yleislaki tulee eläinlääkäreiden osalta sovellettavaksi kuitenkin ainoastaan silloin, kun on kyse erikoiseläinlääkäripätevyyksistä tai tapauksista, joissa EU- tai ETA-valtiossa hankittu pätevyys ei vastaa direktiivin vähimmäisvaatimuksia. Näissä tapauksissa Elintarviketurvallisuusvirasto soveltaa laillistamishakemuksen käsittelyyn eläinlääkärinammatin harjoittamisesta annetussa laissa olevan nimenomaisen viittauksen mukaisesti yleislain menettelysäännöksiä.\nLaissa ehdotetaan säädettäväksi eläinlääkärinammatin harjoittajia koskevien kantelujen käsittelystä. Menettelyyn sovellettaisiin hallintolain 8 a luvun hallintokantelua koskevia säännöksiä, mikä merkitsisi muun muassa kantelujen vaatimista kirjallisina sekä hallintolaissa säädetyn kahden vuoden vanhentumisajan käyttöönottoa kantelumenettelyssä. Kanteluja käsittelisivät nykyiseen tapaan Elintarviketurvallisuusvirasto ja aluehallintovirasto.\nHallintolain säännösten tavoitteena on kanteluasioihin liittyvän menettelyjouston lisääminen. Koska kanteluasiassa ei päätetä kantelijan oikeudesta, edusta tai velvollisuudesta, on perusteltua, ettei kaikkia kanteluita käsitellä yhtä laajassa menettelyssä, vaan että täysimittainen tutkinta kuulemisineen, vastineineen ja mahdollisine asiantuntijalausuntoineen käynnistetään vain sellaisten asioiden osalta, joihin alkuarvioinnin perusteella saattaa liittyä tarve hallinnolliseen ohjaukseen tai joiden perusteellisempi tutkiminen on tärkeää mahdollisten vakavampien epäilyjen vuoksi. Muissa tapauksissa riittää summaarinen menettely, jonka päätteeksi kantelijalle ilmoitetaan, ettei asia anna aihetta toimenpiteisiin. Menettelyjouston lisääntyvä käyttö mahdollistaisi valvontaviranomaisten resurssien keskittämisen valvonnan kannalta olennaisiin asioihin ja vapauttaisi resursseja myös oma-aloitteiseen valvontaan ja ohjaukseen.\nHallintolaissa on säännös, jonka mukaan kanteluasian yhteydessä voidaan valvottavalle antaa huomautus tai kiinnittää hänen huomiotansa asianmukaiseen ammattitoimintaan. Näin voidaan kuitenkin tehdä edelleen myös kantelukäsittelyn ulkopuolisessa valvonnassa, sillä perustuslakivaliokunnan vakiintuneen tulkintakäytännön mukaan viranomainen voi laissa säädetyn tehtävänsä alalla antaa ohjeita ilman eri valtuutusta.\nLakiin ehdotetaan lisättäväksi säännökset Elintarviketurvallisuusviraston mahdollisuudesta tehostaa uhkasakolla antamiaan työkyvyn ja ammattitaidon selvittämistä koskevia määräyksiä. Sakonuhka voisi joissakin tilanteissa estää hallinnollisia turvaamistoimia koskevien asioiden pitkittymisen.\nHallinnollisen taakan vähentämiseksi laista ehdotetaan lisäksi kumottavaksi säännökset, jotka koskevat yleisön käyttöön tarkoitetun eläinlääkäriluettelon julkaisemista. Eläinlääkäriluettelo on voitu luovuttaa myös sähköisessä muodossa apteekeille ja lääketukkukaupoille. Jotta mainittujen tahojen tiedonsaantioikeudet eivät muutoksen myötä heikkenisi, apteekkien ja lääketukkukauppojen oikeudesta saada eläinlääkärirekisterin tietoja säädettäisiin rekisteritietojen luovutusta koskevissa lain säännöksissä. Näitä säännöksiä täsmennettäisiin samalla siten, että lain suhde henkilötietojen suojaa koskevaan lainsäädäntöön olisi nykyistä selkeämpi.\nLisääntyvä sähköinen tietojenvaihto jäsenvaltioiden välillä saattaa hieman lisätä Elintarviketurvallisuusviraston työtä. Hälytysmekanismi toteutetaan kuitenkin komission ylläpitämässä tietojärjestelmässä, joten Suomen viranomaisille ei tule kustannuksia järjestelmän ylläpidosta ja kehittämisestä.\nEläinlääkäriluettelon painatuksesta luopuminen hieman vähentää Elintarviketurvallisuusviraston tehtäviä. Lisäksi luettelon painatukseen ja postitukseen on kulunut vuosittain n. 3 000—10 000 euroa, riippuen siitä, missä määrin luettelossa on julkaistu eläinlääkäreiden yhteystietoja.\nKanteluja koskevien säännösten lisääminen lakiin olisi omiaan hillitsemään kantelujen määrän lisääntymisestä aiheutuvaa aluehallintovirastojen ja Elintarviketurvallisuusviraston työmäärän kasvupainetta ja vapauttamaan viranomaisten resursseja oma-aloitteiseen valvontaan ja ohjaukseen.\nEdellä mainitut seikat huomioon ottaen voidaan arvioida, että esitys on valtiontaloudellisilta vaikutuksiltaan neutraali.\nLaillistamispäätöksen hakuvaiheeseen liittyvä sähköisen asioinnin lisääminen on omiaan helpottamaan toisista jäsenvaltioista tulevien eläinlääkäreiden hakeutumista Suomeen töihin.\nHälytysjärjestelmä lisää varmuutta siitä, että Suomeen siirtyvälle eläinlääkärille toisessa jäsenvaltiossa määrätty ammattitoimintaa koskeva kielto tai rajoitus tulee Suomen viranomaisten tietoon. Tämä mahdollistaa henkilön ammattitoimintaan puuttumisen ja siten turvaa eläinlääkäripalvelujen laatua ja kuluttajien asemaa.\nKantelujen käsittelystä säätämisen voidaan arvioida selkeyttävän eläinten omistajien tilannetta ja nopeuttavan vastauksen saamista kanteluasioissa.\nHallituksen esitys on valmisteltu maa- ja metsätalousministeriössä yhteistyössä Elintarviketurvallisuusviraston sekä opetus- ja kulttuuriministeriön kanssa. Esityksestä on pyydetty lausunnot seuraavilta tahoilta: oikeusministeriö, opetus- ja kulttuuriministeriö, Elintarviketurvallisuusvirasto, Opetushallitus, tietosuojavaltuutettu, aluehallintovirastot, Suomen Eläinlääkäriliitto ry, Helsingin yliopiston eläinlääketieteellinen tiedekunta, Maa- ja metsätaloustuottajain keskusliitto MTK ry, Svenska Lantbruksproducenternas Centralförbund rf, Suomen Kuntaliitto, Suomen Apteekkariliitto, Suomen Yrittäjät ry. Lausuntoaika oli 26.3.—11.5.2015. Lausuntoja saatiin yksitoista.\nLausunnonantajat ovat pitäneet ehdotuksia pääosin kannatettavina. Hyödyiksi on katsottu muun muassa eläinlääkäreiden liikkuvuuden helpottuminen, yhteistyön lisääntyminen jäsenvaltioiden välillä, ammattitoiminnan valvonnan terävöityminen sekä hallinnollisen taakan keveneminen.\nOikeusministeriö on lausunnossaan ehdottanut, että eläinlääkärinammatin harjoittajia koskeva kantelumenettely kytketään ehdotettua tiiviimmin hallintolain säännöksiin. Viitaten perustuslakivaliokunnan vakiintuneeseen tulkintakäytäntöön se on katsonut, ettei kantelumenettelyn ulkopuolella annettavasta hallinnollisesta ohjauksesta ole edelleenkään tarpeen säätää. Oikeusministeriö on myös ehdottanut täsmennystä säännökseen, joka koskee virallisten käännösten liittämistä laillistamishakemukseen. Mainitut ehdotukset on otettu huomioon jatkovalmistelussa. Lisäksi esityksen perusteluja on joiltakin osin täydennetty tai muokattu annettujen lausuntojen perusteella.\nPohjois-Suomen aluehallintovirasto on ehdottanut muutosta Elintarviketurvallisuusviraston ja aluehallintovirastojen työnjakoon kantelujen käsittelyssä. Se on myös ehdottanut, että laissa säädettäisiin sosiaali- ja terveydenhuollon alalla käytössä olevasta mahdollisuudesta siirtää kantelu palveluntuottajalle muistutuksena käsiteltäväksi. Suomen Apteekkariliitto on katsonut, että eläinlääkäreiden lääkkeenmääräämisrekisterin ajantasainen päivittyminen apteekin tietojärjestelmiin tulisi ratkaista ennen luettelosta luopumista.\nMainittuja ehdotuksia ei ole katsottu tarkoituksenmukaiseksi toteuttaa tämän esityksen yhteydessä ottaen huomioon muun muassa käynnissä olevien valtionhallinnon rakenteita koskevien uudistusten sekä eläinlääkereseptien sähköiseen reseptijärjestelmään siirtymistä koskevan selvitystyön keskeneräinen vaihe. Kantelujen siirtoa palveluntuottajille ei ole pidetty perusteltuna eläinlääkintäpalvelujen tuotannon rakenteisiin ja volyymiin liittyvien syiden vuoksi.\nEsitys liittyy hallituksen esitykseen eduskunnalle laiksi ammattipätevyyden tunnustamisesta ja eräiksi siihen liittyviksi laeiksi (HE 22/2015 vp). Ammattipätevyyden tunnustamista koskevilta osin ehdotetut säännökset täydentäisivät yleislain eli ammattipätevyyden tunnustamista koskevan lain säännöksiä.\n4 §.Kansainvälisiin velvoitteisiin perustuva eläinlääkäriksi laillistaminen. Pykälän 4 momenttia muutettaisiin siten, että siinä oleva viittaus voimassa olevaan ammattipätevyyden tunnustamisesta annettuun lakiin kohdistettaisiin ehdotettuun uuteen samannimiseen lakiin.\n5 a §.Laillistamishakemuksen liitteet. Pykälän 3 momenttia muutettaisiin, jotta se vastaisi ammattipätevyysdirektiivin 57 a artiklan 1 kohdan säännöksiä. Direktiivin soveltamisalaan kuuluvissa tapauksissa hakemuksen liiteasiakirjoja ei tarvitsisi esittää alkuperäisinä tai virallisesti oikeaksi todistettuina jäljennöksinä, ellei Elintarviketurvallisuusvirasto sitä erikseen vaatisi. Vaatimus voitaisiin esittää vain, jos asiakirjan aitoudesta olisi perusteltua epäilyä, eikä asiasta muutoin saataisi varmuutta. Direktiivin säännös tähtää sähköisen asioinnin helpottamiseen. Käytännössä ammattipätevyyden tunnustamisesta vastaavan viranomaisen on sähköisen tietojenvaihtojärjestelmä IMI:n välityksellä helppo varmistaa tunnustamista hakevan henkilön kotijäsenvaltion toimivaltaiselta viranomaiselta, onko henkilöllä direktiivin mukainen ammattipätevyys.\nPykälän 3 momenttia muutettaisiin myös siten, että hakijan ei tarvitsisi esittää muista kuin suomen- tai ruotsinkielisistä liiteasiakirjoista virallisia käännöksiä silloin, kun Elintarviketurvallisuusvirasto pitäisi sitä tarpeettomana.\n19 §.Ohjaus ja valvonta. Pykälään, joka koskee eläinlääkärinammatin harjoittajien ohjausta ja valvontaa, ehdotetaan lisättäväksi uusi 4 momentti. Siinä säädettäisiin nykyistä käytäntöä vastaavasti, että Elintarviketurvallisuusvirasto ja aluehallintovirasto käsittelevät eläinlääkärin ammattitoimintaa koskevia kanteluja.\nMomentin mukaan kantelumenettelyyn sovellettaisiin hallintolain hallintokantelua koskevaa 8 a lukua. Säännöksellä hallintokantelua koskeva lainsäädäntö ulotettaisiin koskemaan myös yksityistä eläinlääkintähuoltoa koskevien kantelujen käsittelyä.\nSovellettavissa hallintolain säännöksissä säädetään kantelun tekemisestä kirjallisesti tai valvontaviranomaisen suostumuksella suullisesti sekä siitä, että kantelua käsiteltäessä on noudatettava hyvän hallinnon perusteita ja turvattava niiden henkilöiden oikeudet, joita asia välittömästi koskee. Lisäksi säädetään, että kahta vuotta vanhemmasta asiasta tehtyä kantelua ei tutkita, ellei siihen ole erityistä syytä.\nHallintolain 53 c §:ään sisältyvät selventävät säännökset hallintokantelun johdosta annettavasta hallinnollisesta ohjauksesta kuten huomautuksen antamisesta ja huomion kiinnittämisestä asianmukaiseen ammattitoimintaan. Hallintolain 53 d §:ssä selvennetään myös, että kanteluasian ratkaisuun, joka ei ole luonteeltaan hallintopäätös, ei saa hakea muutosta valittamalla.\nKantelujen käsittely liittyy viranomaiselle pykälässä säädettyihin tehtäviin, eli käsittelyn painopiste on valvonnassa. Raskasta tutkinnallista kantelumenettelyä ei ole tarkoituksenmukaista käyttää niissä tapauksissa, joissa summaarinen menettely katsotaan valvonnan näkökulmasta riittäväksi. Kantelut ovat pääasiassa eläinten omistajien tekemiä, ja omistajalla on hoitovirhe-epäilyissä aina myös mahdollisuus pyytää lausuntoa eläinlääkintävahinkojen arviolautakunnalta.\n33 §.Eläinlääkärirekisteriin merkittyjen tietojen säilytysajat sekä rekisterin käyttö ja tietojen luovuttaminen. Pykälän 2 ja 3 momenttia muutettaisiin 34 §:n ehdotetun kumoamisen vuoksi sekä rekisteritietojen käyttöä ja luovuttamista koskevien säännösten ajantasaistamiseksi. Pykälän 2 momentissa täsmennettäisiin, että aluehallintovirasto käyttää Elintarviketurvallisuusviraston pitämää rekisteriä teknisen käyttöyhteyden avulla. Rekisteritietojen luovutusta koskevat säännökset otettaisiin pykälän 3 momenttiin.\nEhdotetussa 3 momentissa otettaisiin huomioon 34 §:llä turvatut apteekkien ja lääketukkukauppojen oikeudet saada tarvitsemiaan tietoja eläinlääkärirekisteristä. Momenttiin lisättäisiin myös selventävä säännös, jonka mukaan rekisteriin merkittyjen tietojen luovuttamiseen sovelletaan lisäksi viranomaisten toiminnan julkisuudesta annettua lakia (621/1999, julkisuuslaki) ja henkilötietolakia (523/1999). Julkisuuslain 16 §:n 3 momentin mukaan viranomaisen henkilörekisteristä saa antaa henkilötietoja sisältävän kopion tai tulosteen tai sen tiedot sähköisessä muodossa, jollei laissa ole toisin erikseen säädetty, jos luovutuksensaajalla on henkilötietojen suojaa koskevien säännösten mukaan oikeus tallettaa ja käyttää sellaisia henkilötietoja. Henkilötietoja saa kuitenkin luovuttaa suoramarkkinointia ja mielipide- tai markkinatutkimusta varten vain, jos niin erikseen säädetään tai jos rekisteröity on antanut siihen suostumuksensa. Lakia on tähänkin saakka sovellettu yleislakina eläinlääkärinammatin harjoittamisesta annetun lain säännösten lisäksi, mutta ehdotettu säännös selventäisi lakien välistä suhdetta. Henkilötietolaissa säädetään muun muassa rajoituksista, jotka koskevat henkilötietojen siirtoa Euroopan unionin ulkopuolelle. Mainittu sääntely saattaa tulla sovellettavaksi pykälän 2 momentissa säädetyissä kansainvälisiin sopimuksiin perustuvissa tiedonluovutustilanteissa.\nVoimassa olevassa 3 momentissa on säännös, joka koskee oikeutta antaa eläinlääkärirekisteristä puhelimitse tietoja eläinlääkärinammatin harjoittajan ammatinharjoittamisoikeudesta taikka sen väliaikaisesta tai toistaiseksi voimassa olevasta rajoittamisesta tai poistamisesta. Säännös ehdotetaan poistettavaksi tarpeettomana, sillä julkisuuslain 16 §:n 1 momentin perusteella on selvää, että viranomaisen asiakirjaan sisältyviä julkisia tietoja voidaan antaa suullisesti. Erityiselle yleisön tiedonsaantioikeutta selventävälle säännökselle ei ole enää tarvetta siitäkään syystä, että tiedot eläinlääkärinammatin harjoittajan nimestä ja tunnusnumerosta sekä ammatinharjoittamisoikeudesta ja sen rajoittamisesta ovat lain 33 a §:ssä tarkoitetun julkisen tietopalvelun perustamisen myötä kaikkien saatavilla yleisen tietoverkon välityksellä.\n34 §.Eläinlääkäriluettelo. Lain 34 §:n mukaan Elintarviketurvallisuusvirasto julkaisee yleisön käyttöön tarkoitetun eläinlääkäriluettelon. Luettelo on julkaistu vuosittain painettuna julkaisuna. Pykälän mukaisesti se on lisäksi voitu luovuttaa sähköisessä muodossa maksutta muille viranomaisille, apteekeille ja lääketukkukaupoille. Kunnaneläinlääkäreiden osalta eläinlääkäriluettelo täydennettynä henkilötunnuksilla on lisäksi voitu toimittaa maksutta kirjallisena tai sähköisesti kunnaneläinlääkäreiden eläkkeitä käsitteleville eläkelaitoksille.\nPykälä ehdotetaan poistettavaksi, sillä eläinlääkäriluettelon merkitys yleisön tiedonsaannin turvaamisessa on vähentynyt lain 33 a §:ssä säädetyn julkisen tietopalvelun perustamisen jälkeen. Julkaisemisesta aiheutuu Elintarviketurvallisuusvirastolle jonkin verran ylimääräistä hallinnollista taakkaa ja kustannuksia, jotka voitaisiin välttää julkaisemista koskevasta velvoitteesta luopumalla.\nApteekkien ja lääketukkukauppojen oikeudet saada tarvitsemiaan tietoja eläinlääkärirekisteristä turvattaisiin ehdotetussa 33 §:ssä. Säännöksellä, jonka mukaan tietoja voidaan luovuttaa myös kunnaneläinlääkäreiden eläkkeitä käsitteleville eläkelaitoksille, ei ole enää merkitystä käytännössä.\n37 §.Uhkasakko. Pykälän 1 momenttiin ehdotetaan lisättäväksi säännös, jonka mukaan Elintarviketurvallisuusvirasto voisi tehostaa uhkasakolla lain 20 ja 21 §:ssä tarkoitettuja työkyvyn ja ammattitaidon selvittämistä koskevia määräyksiä. Säännös olisi tarpeen, jotta lain 5 luvussa tarkoitettujen hallinnollisia turvaamistoimia koskevien asioiden käsittely ei tarpeettomasti pitkittyisi sen vuoksi, että eläinlääkärinammatin harjoittaja välttelee hänelle määrättyyn lääkärintarkastukseen tai sairaalatutkimukseen taikka ammattitaidon selvittämistä koskevaan kuulusteluun tai työnäytteeseen hakeutumista.\nElintarviketurvallisuusvirastolla on lain 26 §:n mukaan mahdollisuus asettaa ammatin harjoittamista koskeva väliaikainen kielto tai rajoitus työkyvyn tai ammattitaidon selvittämistä koskevan asian käsittelyn ajaksi, mutta mahdollisuus koskee vain niitä tilanteita, joissa ammattitoiminnasta aiheutuu eläinten terveydelle tai hyvinvoinnille taikka kansanterveydelle välitöntä vaaraa. Näin ollen se ei välttämättä tule kyseeseen kaikissa työkyvyn tai ammattitaidon selvittämistä koskevissa tapauksissa.\n38 a §.Ammatinharjoittamisoikeutta koskevan hakemuksen ratkaiseminen eräissä tapauksissa. Pykälän mukaan laillistamishakemus on ammattipätevyysdirektiivin soveltamisalaan kuuluvissa tapauksissa ratkaistava kolmen kuukauden kuluttua vaadittavien asiakirjojen esittämisestä. Pykälään lisättäisiin ammattipätevyysdirektiivin 57 a artiklan 4 kohdan säännöstä vastaava säännös, jossa täsmennettäisiin, että Elintarviketurvallisuusviraston vaatimus toimittaa asiakirjat alkuperäisinä tai virallisesti oikeaksi todistettuina jäljennöksinä ei keskeyttäisi mainitun määräajan kulumista.\n41 a §.Hälytysmekanismi. Lakiin ehdotetaan lisättäväksi hälytysmekanismia koskeva uusi pykälä. Pykälä olisi tarpeen hälytysmekanismia koskevan ammattipätevyysdirektiivin 56 a artiklan täytäntöön panemiseksi.\nPykälän 1 momentin mukaan Elintarviketurvallisuusviraston olisi tehtävä muille jäsenvaltioille sähköinen ilmoitus poistetusta ammatinharjoittamisoikeudesta sekä muusta ammatinharjoittamista koskevasta kiellosta tai rajoituksesta. Kyse voisi olla lain 5 luvun säännösten nojalla tehdystä päätöksestä, jolla ammatinharjoittamisoikeutta rajoitetaan toistaiseksi tai määräajaksi taikka jolla oikeus poistetaan toistaiseksi, määräajaksi tai lopullisesti. Lisäksi ilmoitus tulisi tehdä ammatinharjoittamisoikeutta koskevasta väliaikaisesta kiellosta tai rajoituksesta, joka on asetettu turvaamistoimia koskevan asian käsittelyn ajaksi. Elintarviketurvallisuusviraston olisi lisäksi tehtävä ilmoitus siitä, että tuomioistuin on todennut henkilön käyttäneen väärennettyjä asiakirjoja osoituksena eläinlääkärin ammattipätevyydestä.\nIlmoitus tehtäisiin komission ylläpitämässä sähköisessä tietojenvaihtojärjestelmässä (IMI-järjestelmä) lähetettävällä hälytyksellä kolmen vuorokauden kuluessa kieltoa, rajoitusta tai oikeuden poistamista koskevan päätöksen taikka tuomioistuimen tuomion antamisesta.\nIlmoitus tehtäisiin laillistetuista eläinlääkäreistä sekä 8 §:ssä tarkoitetuista eläinlääkäripalveluja väliaikaisesti tarjoavista henkilöistä, ei sen sijaan eläinlääketieteen opiskelijoista tai lain 7 a §:ssä tarkoitetuista vain opetus- ja tutkimustehtävissä toimimaan oikeutetuista henkilöistä. Ammattipätevyysdirektiivin mukaan jäsenvaltioilla ei ole velvollisuutta tehdä ilmoitusta sellaisista henkilöistä, jotka eivät kuulu direktiivin mukaisen tunnustamisjärjestelmän piiriin. Henkilön asema suhteessa direktiivin soveltamisalaan voi kuitenkin vaihtua esim. työskentely- tai maassaoloajan lisääntyessä, ja laillistamishetkellä soveltamisalan ulkopuolelle jääneen eläinlääkärin saattaa olla mahdollista hyödyntää direktiivin mukaista tunnustamisjärjestelmää myöhemmässä vaiheessa. Tästä syystä ilmoituksen tekotilanteita ei ehdoteta rajattavaksi laillistamiseen sovelletun säädösperustan mukaisesti taikka muulla vastaavalla tavalla.\nPykälän 2 momentin mukaan Elintarviketurvallisuusviraston olisi viipymättä ilmoitettava IMI-järjestelmän kautta kiellon, rajoituksen tai oikeuden poiston ilmoitettua kestoa koskevista muutoksista. Momenttiin otettaisiin myös ammattipätevyysdirektiivin 56 a artiklan 7 kohtaa vastaava säännös aiheettomiksi käyneiden hälytysten poistamisesta IMI-järjestelmästä.\nMainitun artiklan 6 kohdassa edellytetään, että ammattihenkilö, jota hälytys koskee, saa kirjallisen ilmoituksen hälytystä koskevista päätöksistä ja että hän voi hakea päätöksiin muutosta tai oikaisua kansallisen lainsäädännön mukaisesti. Kohta ehdotetaan pantavaksi täytäntöön säätämällä pykälän 3 momentissa hälytystä koskevan kirjallisen päätöksen tekemisestä. Päätös voitaisiin tehdä erillisenä, mutta se voitaisiin myös sisällyttää päätökseen, jolla ammatinharjoittamiseen puututaan, mikä olisi hallinnollisen taakan vähentämiseksi tarkoituksenmukaista.\nHälytystä koskeva päätös olisi valituskelpoinen. Hallintoasioiden muutoksenhakusäännöksiä koskevan laajemman uudistuksen yhteydessä muutoksenhakua koskevaa lain 39 §:ää on lailla 972/2015 muutettu siten, että oikaisuvaatimus on otettu käyttöön muutoksenhaun ensi vaiheena muissa kuin eläinlääkäreiden laillistuksia ja hallinnollisia pakkokeinoja koskevissa asioissa. Koska olisi tarkoituksenmukaista, että hälytyspäätöksiä koskeva valitustie noudattaisi pääasiassa eli ammatinharjoittamisoikeuteen puuttumista koskevassa asiassa sovellettavaa valitustietä, pykälän 3 momenttiin ehdotetaan otettavaksi tätä koskeva, lain 39 §:stä poikkeava säännös. Kaikissa niissä asioissa, joissa ammatinharjoittamisen kieltäminen tai rajoittaminen taikka ammatinharjoittamisoikeuden poistaminen on tapahtunut viranomaisen aloitteesta, hälytyspäätöksestä voitaisiin valittaa hallinto-oikeuteen. Sen sijaan silloin, kun hälytys koskee eläinlääkärin omasta pyynnöstä tapahtunutta oikeuden rajoittamisesta tai poistamisesta, päätöksestä pitäisi tehdä ensin oikaisuvaatimus Elintarviketurvallisuusvirastolle. Direktiivin 56 a artiklan 6 kohdan mukaan hälytykseen on liitettävä tieto siitä, että ammattihenkilö on käynnistänyt sitä koskevan oikeudellisen menettelyn, mistä ehdotetaan myös otettavaksi säännös momenttiin.\nPykälän 4 momentissa säädettäisiin Suomessa vastaanotetun hälytyksen oikeusvaikutuksista. Vaikka ammattipätevyysdirektiivissä velvoitetaan jäsenvaltiot ilmoittamaan toisilleen ammatinharjoittamisoikeuden rajoittamisesta ja kieltämisestä, direktiivi ei säädä toimenpiteistä, joihin muiden jäsenvaltioiden tulee hälytyksen perusteella ryhtyä, vaan ne jäävät jäsenvaltioiden omaan harkintaan. IMI-järjestelmässä tulee liikkumaan paljon hälytyksiä, joista kuitenkin vain erittäin pieni osa tulee koskemaan Suomessa toimivia eläinlääkärinammatin harjoittajia. Siinä tapauksessa, että toisen jäsenvaltion lähettämä hälytys koskisi henkilöä, jolla on oikeus harjoittaa eläinlääkärinammattia Suomessa tai joka on pannut laillistamishakemuksen vireille Suomessa, Elintarviketurvallisuusviraston tulisi ehdotetun pykälän mukaan pyytää hälytyksen lähettäneen jäsenvaltion viranomaiselta selvitys hälytykseen johtaneista syistä. Tämän perusteella viraston tulisi arvioida, onko tapauksen johdosta aihetta soveltaa hallinnollisia turvaamistoimenpiteitä koskevia 5 luvun säännöksiä taikka laillistamishakemuksen hylkäämistä koskevaa lain 6 §:ää. Hälytys ei siis automaattisesti johtaisi ulkomailla asetettua kieltoa tai rajoitusta vastaavaan kieltoon tai rajoitukseen Suomessa, vaan sen seuraukset arvioitaisiin tapauskohtaisesti Suomen lainsäädännön valossa.\nAmmattipätevyysdirektiivin mukaan komissio voi antaa täytäntöönpanosäädöksiä hälytysmekanismin soveltamisesta. Pykälän 5 momenttiin ehdotetaan otettavaksi tähän liittyvä valtuussäännös.\nEhdotettuun uuteen 41 a §:ään sisältyisi asetuksenantovaltuus, jonka mukaan maa- ja metsätalousministeriön asetuksella voitaisiin antaa Euroopan unionin lainsäädännön edellyttämiä tarkempia säännöksiä menettelystä, jota noudatetaan lähetettäessä toisten jäsenvaltioiden viranomaisille pykälässä tarkoitettuja hälytyksiä ja tietoja komission ylläpitämän sähköisen tietojärjestelmän avulla sekä poistettaessa hälytyksiä järjestelmästä.\nJäsenvaltioiden tulee saattaa ammattipätevyysdirektiivin muutokset kansallisesti voimaan viimeistään 18 päivänä tammikuuta 2016. Laki ehdotetaan tulevaksi voimaan 1 päivänä tammikuuta 2016.\nPerustuslain 18 §:n 1 momentin mukaan jokaisella on oikeus hankkia toimeentulonsa valitsemallaan työllä, ammatilla tai elinkeinolla. Perustuslakivaliokunta on pitänyt elinkeinovapautta perustuslain mukaisena pääsääntönä, mutta katsonut elinkeinotoiminnan luvanvaraisuudesta olevan mahdollista säätää lailla erityisin perustein (PeVL 19/2002 vp, s. 2). Luvan edellytyksiä ja pysyvyyttä koskevien säännösten tulee antaa riittävä ennustettavuus viranomaistoiminnasta. Merkitystä on mm. sillä, missä määrin viranomaisen toimivaltuudet määräytyvät sidotun harkinnan, missä määrin tarkoituksenmukaisuusharkinnan mukaisesti (PeVL 19/2009 vp, s. 2). Rekisteröitymisvelvollisuuden säätämistä on pidetty asiallisesti luvanvaraisuuteen rinnastettavana sääntelynä (PeVL 58/2010 vp).\nEhdotetut 5 a ja 38 a § liittyvät eläinlääkäriksi laillistamiseen. Mainittu lupamenettelyyn rinnastuva menettely on tarpeen ammatinharjoittamisen edellytyksenä, koska kyseessä on erityistä koulutusta vaativa ammatti, jota on tarpeen säännellä eläinten terveyden ja kansanterveyden suojelemiseksi sekä elintarvikkeiden turvallisuuden varmistamiseksi. Sääntelyn avulla Elintarviketurvallisuusvirasto voi tarkistaa eläinlääkärinammatin harjoittajan pätevyyden sekä saada ammatinharjoittajasta tarpeelliset tiedot valvontaa ja lain 32 §:ssä tarkoitettuun eläinlääkärirekisteriin merkitsemistä varten. Eläinlääkäriksi laillistaminen ammattipätevyysdirektiivin mukaisen pätevyyden perusteella on sidottua harkintaa, ja laillistamisen edellytykset ovat tarkkarajaisia.\nEhdotettu 37 §, joka koskee mahdollisuutta tehostaa eläinlääkärinammatin harjoittajiin kohdistuvia lain 20 tai 21 §:n nojalla annettuja määräyksiä uhkasakolla, on tarpeen määräysten tehokkaan täytäntöönpanon varmistamiseksi ja oikeasuhteinen lailla suojeltaviin eläinten terveyden ja kansanterveyden turvaamiseen liittyviin intresseihin nähden.\nEhdotetut säännökset eläinlääkärinammatin harjoittajia koskevien tietojen luovuttamista kytkeytyvät perustuslain 10 §:n 1 momentin säännökseen, jonka mukaan henkilötietojen suojasta säädetään tarkemmin lailla. Henkilötietojen suoja liittyy myös samassa momentissa turvattuun yksityiselämän suojaan. Perustuslakivaliokunta on vakiintuneesti edellyttänyt, että laissa on riittävän yksityiskohtaisesti ja kattavasti säädettävä mm. viranomaisrekistereihin merkittävien henkilötietojen luovutettavuudesta. Lailla säätämisen vaatimus ulottuu myös mahdollisuuteen luovuttaa henkilötietoja teknisen käyttöyhteyden avulla. (PeVL 12/2002, s. 5) Lailla voidaan lisäksi säätää henkilötietojen luovuttamisesta ulkomaisille viranomaisille ja kansainvälisille toimielimille. Edellytyksenä tietojen luovutukselle Euroopan unionin tai Euroopan talousalueen ulkopuolisten maiden toimijoille on, että kolmannessa maassa taataan riittävä tietosuojan taso. (PeVL 2/2008, s. 3, PeVL 51/2002, s. 3)\nMuutettavaksi ehdotettu 33 §:n 2 momentti koskee lain mukaista valvontaa suorittavan aluehallintoviraston oikeutta käyttää eläinlääkärirekisteriä tehtäviensä edellyttämässä laajuudessa teknisen käyttöyhteyden avulla. Pykälän 3 momentissa säädettäisiin mahdollisuudesta luovuttaa rekisterin tietoja tarvittaessa myös sähköisesti Euroopan unionin lainsäädännössä tai Suomea sitovassa kansainvälisessä sopimuksessa tarkoitetulle viranomaiselle kyseisten säännösten tai määräysten niin edellyttäessä. Henkilötietolakia sovelletaan lain säännöksiä täydentävästi, joten rekisterin tietoja ei voida luovuttaa kolmansiin maihin vastoin henkilötietolain 22, 22 a ja 23 §:n säännöksiä eli varmistumatta vastaanottavan valtion tietosuojan riittävästä tasosta.\nEhdotetun 33 §:n 2 momentissa olisi myös säännös rekisterin tiettyjen tietojen luovuttamisesta apteekeille ja lääketukkukaupoille. Sääntely täyttää lailla säätämisen ja tarkkarajaisuuden vaatimukset. Lisäksi säädettäisiin, että rekisteritietojen luovutukseen sovellettaisiin lain säännöksiä täydentävästi julkisuuslakia ja henkilötietolakia.\nEhdotettu 41 a § koskee Elintarviketurvallisuusviraston velvollisuutta lähettää komission ylläpitämän sähköisen järjestelmän avulla muille jäsenvaltioille hälytys eläinlääkärinammatin harjoittamisoikeuden poistamisesta, ammatinharjoittamisen kieltämisestä tai rajoittamisesta sekä ammattipätevyyttä koskevien väärennettyjen asiakirjojen käyttämisestä. Pykälässä säädettäisiin aiheettomien hälytysten poistamisesta. Eläinlääkärille tulisi antaa kirjallinen, muutoksenhakukelpoinen päätös hälytyksen lähettämisestä sekä hälytykseen tulisi lisätä tieto mahdollisesta muutoksenhausta. Ehdotetun sääntelyn voidaan katsoa olevan tarkkarajaista ja ottavan riittävällä tavalla huomioon oikeusturvan vaatimukset. Hälytysjärjestelmän kautta lähetettävät ammatinharjoittamisoikeuteen puuttumista koskevat tiedot ovat lain 33 a §:ssä tarkoitetun julkisen tietopalvelun kautta myös yleisön saatavilla.\nmuutetaan 4 §:n 4 momentti, 5 a §:n 3 momentti, 33 §:n otsikko sekä 2 ja 3 momentti sekä 37 ja 38 a §, sellaisina kuin niistä ovat 4 §:n 4 momentti, 5 a §:n 3 momentti ja 38 a § laissa 1094/2007, 33 §:n 2 momentti laissa 1484/2009, 33 §:n 3 momentti laissa 301/2006 ja 37 § osaksi laissa 301/2006, sekä\nElintarviketurvallisuusvirasto päättää ammattipätevyyden tunnustamisesta annetun lain ( / ) soveltamisalaan kuuluvissa, muissa kuin 1 ja 2 momentissa tarkoitetuissa tapauksissa, ulkomailla hankitun eläinlääkärin pätevyyden tuottamasta oikeudesta toimia eläinlääkärinä siten kuin mainitussa laissa säädetään. Eläinlääkäriksi laillistamisen edellytyksenä on lisäksi 3 §:ssä tarkoitetun eläinlääkärinvakuutuksen antaminen.\nLiiteasiakirjat on esitettävä alkuperäisinä tai virallisesti oikeaksi todistettuina jäljennöksinä 5 §:ssä tarkoitetuissa tapauksissa sekä niissä 4 §:ssä tarkoitetuissa tapauksissa, joissa Elintarviketurvallisuusvirasto sitä erikseen vaatii. Vaatimus voidaan esittää, jos on perusteltua epäilystä jäljennöksen aitoudesta, eikä asiasta muutoin saada varmuutta. Hakemukseen tulee liittää virallisen kääntäjän kääntämät suomen- tai ruotsinkieliset käännökset muista kuin suomen tai ruotsin kielellä kirjoitetuista asiakirjoista, jollei Elintarviketurvallisuusvirasto pidä sitä tarpeettomana.


Author Topic: Luomun ja tehotuotannon hyötysuhteesta (Read 142498 times)\n« Reply #75 on: 28.11.14 - klo:08:37 »\nToivomustamme, että nuo satotasot tavanomaiseen verrattuna laskettaisiin ja merkittäisiin taulukkoihin suoraan "viran puolesta" (kuten Ruotsissa menetellään) ei siis vieläkään otettu huomioon, vaan jouduit ne itse laskemaan. Kiitos, muuten, että teit sen! Siinä (edellinen puheenvuoro) ne ovat nyt kuitenkin sitten käytettävissä, jos/kun niitä tarvitaan.\nTämänkin asian huomioimisesta ...\nQuote from: Jarrumies on 27.11.14 - klo:22:58\n... olemme vähän ikäänkuin vihjanneet TIKE:lle. Siinä on kuitenkin vaikea ehdottaa sopivaa menettelyä, koska ilmeisesti tämä välivuosien määrä vaihtelee. Useimmiten kai välivuosia on 2 viidestä, mutta esiintyy myös sitä, että joka toinen vuosi on välivuosi.\n"Oikea" vertailuluku siis pitäisi löytää kertomalla nuo edellä mainitut satotasoluvut vielä joko 0,6:lla tai 0,5:llä (kuten jo aiemminkin on tullut esille). Niinpä vaikka edellä laskettu leipäviljojen satotaso 50.69% muuttuttuisi joko 30.4%:ksi tai 25.3%:ksi - joka olisi todellisen hehtaarituoton vertailuluku, prosentteina (välivuosia käyttämättömän) tavanomaisen viljelyn tasosta.\n« Last Edit: 28.11.14 - klo:09:50 by Heikki Jokipii »\n« Reply #76 on: 29.11.14 - klo:04:58 »\nKaikki ihmiset eivät ehkä hahmota prosentteja, eivätkä aina niin numeroitakaan. Luomulakko uusien satotilastojen julkistusta koskevassa artikkelissaan on esittänyt satotason tämän viljelykierron ja välivuosien merkityksen absoluuttisina lukuina näin:\nVielä murheellisemmaksi satotilastot menevät, jos otamme huomioon luomun vaatiman viljelykierron, eli että viidestä vuodesta kahtena luomu ei tuota jyvääkään tai perunaakaan meille syötäväksi. Käytännössä siis näin, eli on yksi hehtaari peltoa viljelyssä viisi vuotta ja sillä tuotetaan leipäviljaa.\nTavanomainen pelto, 5* keskimäärin 3990 kg/ha = 19950 kiloa leipäviljaa viidessä vuodessa.\nLuomupelto, 3*2060, koska 2 vuotta pelto on viherlannoituksessa = 6180 kiloa leipäviljaa viidessä vuodessa.\nMietinpä, että pitäsikö tuo ero vielä saada visualisoitua eli tehdä kuvaksi, vaikkapa käyttäen viljasäkkejä (tai siiloja, aittoja, kuorma-autolavoja ...)?\nIhan alkeellisena grafiiikkana (* = tonni), kokeilu:\nNuo pystyyn (siilot) ja ehkä vierekkäin, ja paremmalla kuvaelementillä kuin tuo (*)!\nViiden vuoden käyttämiselle löytyisi sellainenkin hyvä peruste, että suurin piirtein sehän nyt on valtion luomusuunnitelmienkin aikajänne (=2020)!\n« Last Edit: 25.11.20 - klo:11:40 by Heikki Jokipii »\n« Reply #77 on: 29.11.14 - klo:10:38 »\nLuomulakolta jäi huomaatta, että kokonaissadoissa ovat luomusadot mukana. Itse puhdistin kokonaissadosta luomusadot saadakseni tavanomaisen sadot omassa taulukossani. Luomulakon taulukossa siis tavanomaisen sadot ovat liian pienet!\nLaitoin vielä satotasot Taulukkoon 2 lisäyksenä edelliseen postaukseeni. Katsokaa täältä:\nErilaisia hienoja pylväskuvioita olisi helppo tuottaa minuuteissa vaikkapa excelillä mutta tämä huono softa ei salli kuvioiden lisäämistä. Olisi aika vaihtaa softa nykyaikaisempaan! Nyt jopa yksinkertaiset taulukot menevät helposti spagetiksi.\n« Last Edit: 29.11.14 - klo:10:46 by Jarrumies »\n« Reply #78 on: 29.11.14 - klo:14:58 »\nKun et itse saanut sitä aikaiseksi niin minä lähetin tuon kritiikkisi Luomulakon palstalle (linkkien kanssa)! *)\nKyllä, nyt on täällä meillä softassa puutteita (eikä niin vähäisiäkään). Mutta edes tällainen pylvästaulukko ei välttämättä puhuttelisi. Juuri iskevinä, konkreettisesti ymmärrettävinä kuvina, sitä tuossa hain. Lehtimies - joka saatat lukea tätä ja jolla on käytössään kaikki nämä visuualiset tehokeinot:\nkoska sinä kuvitat artikkelin luomusta ja tavanomaisesta tällaisella tehokkaalla tavalla?\n*) ei vaan taisitpa sittenkin jo itsekin lähettää tietosi nimimerkillä "Anonyymi"!\n« Last Edit: 29.11.14 - klo:15:59 by Heikki Jokipii »\n« Reply #79 on: 08.12.14 - klo:08:19 »\nSLU:n tutkijoiden uudesta luomukirjasta sain vahvistuksen sille, joka täällä on varmasti jo oikein arvattukin, ennestään:\nRuotsinkaan luomun satotilastoissa ei mitenkään ole näitä välivuosia otettu huomioon.\nVaikka ne sielläkin "syövät" luomun tosiasiallisesta tuottavuudesta yhtä paljon.\nMutta yhtälailla ne sielläkin tuntuvat keskustelusta unohtuvan. Sekä luomun puolustajilta että vastustajilta eli kriitikoilta. (Vrt. vaikka Staffan Danielsson, joka aina käyttää tuottavuusarvioissaan näitä "virallisia" lukuja, sellaisenaan.)\nTuli muuten mieleen, myös: jos joku vielä esittää väitteitä siitä, että luomulla olisi satotasoja kehitysmaissa nostettu, niistäkin väitteistä on vähennettävä tuo noin 2/5:aa! Jo heti "päältä" ...\nPS. Luomulakko otti, Jarrumies, korjatut laskelmasi (ks. edellä) varteen, ja korjasi lukujaan. Ja tietysti vain paransi argumenttiaan. (Jonka me täällä tietysti jaamme.)\n« Last Edit: 08.12.14 - klo:14:26 by Heikki Jokipii »\n« Reply #80 on: 01.03.15 - klo:10:01 »\nLUKE (johon entinen TIKE nyt kuuluu) kertoo näennäisen "reilusti" luomun heikommasta satotasosta tässä tiedotteessaan ...\nViljasato kattaa kotimaisen kulutuksen reilusti\nLuomuvilja vaatii lähes tupla-alan\nLuomuviljan satotaso oli koko maan keskiarvona 50−60 prosenttia tavanomaisesti tuotetun viljan satotasosta. Saman viljamäärän tuottamiseen tarvitaan siten luomutuotannossa lähes kaksi kertaa suurempi viljelyala kuin tavanomaisessa tuotannossa. Luomuvilja-alan osuus Suomen vilja-alasta ei kuitenkaan ole järin suuri, vain noin neljä prosenttia. Luomuviljan osuus koko viljasadosta on noin kaksi prosenttia.\n... mutta ei kuitenkaan kerro, koska tuostakin on unohdettu luomun välivuodet. Niinpä saman määrän tuottamiseen tarvitaan tosiasiassa noin kolme-neljä kertaa suurempi viljelysala kuin tavanomaisessa tuotannossa, koska välivuosiaankin viettävä peltoala on dedikoitu viljan tuottamiseen, eli loogisesti kuuluu vilja-alaan.\nMutta TIKE:n eli nyttemmin LUKE:n tilastointitavassa ko. ala luokitellaan toisin. Vähintäänkin olisi LUKE:lta vaadittava, että se tekisi uuden luokan tälle alalle, esimerkiksi "satoa (tai: ruokaa) tuottamaton viljelyala"!\nEnempää asiaa tässä perustelematta, koska vertailun vaikeudet on edellä hyvin dokumentoitu. LUKE veti tuossa mutkia suoriksi, yksinkertaisti asiaa.\n« Last Edit: 01.03.15 - klo:10:18 by Heikki Jokipii »\n« Reply #81 on: 20.03.15 - klo:07:21 »\nQuote from: Jarrumies on 04.02.14 - klo:17:54\nJohon jo kommentoinkin, että:\nMutta ei se ainakaan lihantuotannossa näy, jos yhä tämänkin tuoreen artikkelin mukaan on seuraavasti. Vaikka ...\nLuomulihan tuotanto laajeni edelleen\n... niin yhä on näin (lihav. HJ):\nLuomulihaa tuotettiin viime vuonna yhteensä 3,1 miljoonaa kiloa (luullisena), kun edellisvuoden määrä oli 2,86 miljoonaa kiloa. Kaikesta lihantuotannosta Suomessa luomun osuus on yhä alle prosentin.\nNoin siis tuotannosta. Mutta eipä se liha ole merkittävässä osassa luomun kulutuksessakaan:\nTuoretta luomulihaa myytiin noin 8,6 miljoonalla eurolla, mikä oli yli seitsemän prosenttia edellisvuotta enemmän. Sen sijaan jalostettujen luomulihavalmisteiden myynti laski hieman ja oli noin 3,5 miljoonaa euroa.\nYhteensä siis 12,1 miljoonaa. Eli luomumyynnistä vain noin 5%. Edelleen tuo huikea epäsuhta: jotain 80% luomualasta menee ("virallisesti") eläinten ruokkimiseen, mutta eipä niistä hehtaareista sitten kuitenkaan juuri ihmisille tule syötävää (luomumaidonkin huomioon ottaen).\nTietysti tuo kaikki merkitsee sitä, että luomualasta tosiasiassa on paljon suurempi osa vain typpeä keräämässä kuin "virallisesti" ilmoitetaan eli tilastoidaan. Eli kuuluu tähän meidän ehdottamaamme luokkaan (ks. edellä) "satoa (tai: ruokaa) tuottamaton viljelyala".\nPS. Laitetaanpa tähän vielä vertailukohdaksi linkki Lihatiedotuksen tietoihin Suomen koko lihantuotannosta v. 2013:\nLihaa tuotettiin Suomessa vuonna 2013 yhteensä lähes 387,4 miljoonaa kiloa.Siitä sianlihan osuus oli suurin, 194,5 miljoonaa kiloa. Naudanlihan tuotanto oli 80,4 miljoonaa kiloa. Siipikarjanlihaa tuotettiin 111,1 miljoonaa ja lampaanlihaa 0,7 miljoonaa kiloa (Suomen Gallup Elintarviketieto 2014).\n« Last Edit: 20.03.15 - klo:08:46 by Heikki Jokipii »\n« Reply #82 on: 24.03.15 - klo:08:06 »\nJos tuossa Pro Luomun uutisessa kerrottiin, että (lihav. HJ) ...\nLuomulihaa tuotettiin Suomessa vuonna 2014 kahdeksan prosenttia enemmän kuin edellisvuonna.\n... niin tässä luomu.fi:n uutisessa kerrottiin, että (lihav. HJ):\nViljelyala on kasvanut\nSuomessa luomutiloja oli vuonna 2012 noin 4 300 ja luomuviljeltyä peltoa 205 000 hehtaaria eli 9 % koko viljelyalasta. Viljelyala kasvoi edellisvuoteen verrattuna 7 %.\nSamanlaista pientä kasvua pinta-alassa on ollut sen jälkeenkin. Niinpä se suhde säilyy hyvin samana: luomulihaa ei tuoteta käytännössä enempää lisää kuin mitä näitä luomuhehtaareja on lisätty. Ja suhteessa luomun käyttämiin kokonaishehtaareihin yhtä vähän kuin ennenkin.\n« Reply #83 on: 27.03.15 - klo:08:34 »\nTämä suhde näyttäisi myös säilyvän näissä luomualan lisäysskenaariossakin:\nSuomessa on noin 4200 luomutilaa, mikä on runsas seitsemän prosenttia aktiivitiloista. Luonnonmukaisesti viljelty peltoala oli 206 170 ha (9 % koko peltoalasta). Viljanviljely on yleisin tuotantosuunta luomutiloilla. Viljoista eniten viljellään kauraa. Luomukauran viljelyala oli 24 350 ha vuonna 2013. Samana vuonna luomuohran viljelyala oli 6446 ha ja luomuvehnän 6311 ha.\nLuomuviljellyn peltoalan nosto tavoitteeksi asetettuun 20 prosenttiin vuoteen 2020 mennessä nostaisi luomukauran viljelyalan noin 54 000 hehtaariin, luomuohran noin 14 000 hehtaariin ja luomuvehnän noin 14 000 hehtaariin.\n(Luomuinstituutin lajiketutkimusta koskevasta uutisesta)\nSiten kokonaisluomualan noin tuplaus nykyisestä noin tuplaisi myös noiden kolmen viljan viljelyalan. Eli jos LUKE:n mukaan (ks. edellä) on näin ...\nLuomuvilja-alan osuus Suomen vilja-alasta ei kuitenkaan ole järin suuri, vain noin neljä prosenttia. Luomuviljan osuus koko viljasadosta on noin kaksi prosenttia.\n... niin silloin, tuon skenaarion toteutuessa, nuo lihavoidut lukusanat olisivat kahdeksan ja neljä *). Ja luomun pääsuuntana edelleen säilyisi nurmi.\n*) tai hiukan enemmän ehkä sitä kautta, että tavanomaisesta viljelystä poistuisi tuo n. 11% osuus, ja sen viljasadotkin olisivat sen myötä pienemmät.\n« Last Edit: 27.03.15 - klo:09:33 by Heikki Jokipii »\n« Reply #84 on: 03.04.15 - klo:14:16 »\nViitaten tuohon uutiseemme ...\nLuomun vienti ja tuonti - todella outo kuvio\n... ja myös tuonti- ja vientikeskusteluumme, pitäisi oikeastaan yrittää laskea (arvioida), paljonko peltoalaa, "piilohehtaarit" mukaan lukien, menee siihen, että 70% luomuviljastamme viedään, hyvin halvalla hinnalla, ulkomaille.\n« Last Edit: 03.04.15 - klo:14:19 by Heikki Jokipii »\n« Reply #85 on: 19.04.15 - klo:07:35 »\nPro Luomulla on jo jonkin aikaa ollut sivustollaan tällainen päivitys:\nLuomu Suomessa 2014 -kooste\nJos sieltä avaa pdf-tiedoston (uusin versio 7.4.15), niin ainakin seuraava luku tai arvio on muuttunut:\n• Vuonna 2014 luomupeltoala oli 215 700 hehtaaria (siirtymävaiheen\ntilat ja ala mukaan lukien). Se oli 5 % enemmän kuin edellisvuonna.\n• Suomen koko peltoalasta luomulla oli 9,5 %\nNyt tuossa ei kerrottu, paljonko sitä siirtymävaiheessa olevaa alaa on, hehtaareina. Toisesta TIKE:n julkaisusta tuli tieto vuodelta 2013, jolloin puhuttiin yhteensä 9% osuudesta ja että varsinaista luomualaa oli 83% ja loput siirtymävaiheessa, eli silloín voi arvioida varsinaisen luomualan osuudeksi n. 7,5% koko Suomen viljelyalasta. Jos suhde on säilynyt samana, varsinaista luomualaa olisi nyt noin 7,9% kaikesta. (Nyt en löydä mistään uusimpia tarkkoja tietoja siiitä, mikä on tämän siirtymävaiheen osuus.)\nJos sitten samasta koosteesta saamme tietää, että ...\n- luomuviljojen osuus oli "2,5 % Suomen koko viljantuotannosta"\n- luomumaidon osuus oli 2% kaikesta tuotetusta maidosta ja\n- (vähän toiseenkin Pro Luomun julkistukseen kurkistaen) luomulihan osuus oli alle 1%\n... niin tuosta voi varmasti pyöristää asian niin, että kaikesta tuotetusta ruoasta luomun osuus on edelleen se noin 2% tai alle. Ja sitä lukua sitten pitää verrata tuohon 7,9% osuuteen viljelyalasta. Jakolaskun tulos sitten on se noin neljännes, eli luomu vaatii edelleen Suomessa tavanomaiseen viljelyyn käytetyn maa-alan nelinkertaisena, saman ruokamäärän tuottamiseen.\nHesarin jo mainitussa nettiuutisessa oli myös pieni keskustelu. Siellä eräs keskustelija yritti väittää, että typenkeräysvuodetkin voi luomussa täysin hyödyntää (ja niin tehdään?). Tässä vastaukseni kopiona tännekin (siinä en vielä osannut käyttää tätä em. tarkempaa 7,9% arvioita):\n[mkl11:] "Ns. latausvuonna syntyvät typensitojakasvin, apilan, virnan jne. sadon voi hyvin korjata rehuksi, eikä mitään luppovuosia synny."\n[HJ:]Mihin tämä tuotanto sitten menee? Lihan ja maidon tuotanto luomuna on ihan samoissa lukemissa kuin viljantuotantokin, eli siinä 2% kokonaistuotannosta, Suomessa. Luomuviljelyyn käytetty ala on siinä 9% kaikesta viljelyalasta.\nIlmastonmuutoksen yhteydessä käytetään sanaa "denialismi", jolla siis tarkoitetaan ilmeisten tosiasioiden kiistämistä. Kyllä tässä luomusatojen asiassa tämä sama sana on enemmän kuin paikallaan.\nJos vain luomufanaatikot tätä luomuviljelyn satotason yhdenvertaisuutta tolkuttaisivat, asia olisi ymmärrettävämpi. Mutta itse asiassa poliitikkojen, puolueiden linjaukset perustuvat enemmän tai vähemmän tähän samaan illuusioon.\nEllei sitten poliitikkojen ja/tai valtion linjana ole Suomen maatalouden alasajo tällä "pehmeällä" tavalla, ja suomalaisen elintarviketuotannon korvaaminen halvemmalla tuontiruoalla? Jota ei kansalle ihan niin sanota?\n« Last Edit: 19.04.15 - klo:11:46 by Heikki Jokipii »\n« Reply #86 on: 19.04.15 - klo:08:01 »\nLaskin ko. luvut jo 30.10.14 tänne silloisista Eviran julkaisemista ennakkotiedoista (se kirjoitus kopioituna alla). Nyt tuossa uudessa Eviran pdf:ssä ovat lopulliset tarkistetut luvut, jotka hieman poikkeavat ennakkotiedoissa olleista.\nKopioin tuon 30.10.14 julkaisemani kirjoituksen vielä tähän:\nTeen, kunhan ehdin vielä uudet, tarkistetut laskelmat Eviran 31.12.14 pdf:n ja LUKEn tietojen mukaan (ks. lähteet alla):\nNo niin, sain nyt 19.4.2015 klo 11 jälkeen laskettua Eviran ja LUKEn tarkistetuista, lopullisista luvuista tarkat, lopulliset määrät ja prosentit. Tarkistettuhin laskelmiini tuli nyt pieniä muutoksia prosenttilukujen desimaaleihin. Tärkein muutos on, että luomuhyväksyttyä ala vuoden 2014 lopussa oli 8,3 % (ennakkotiedoista laskettuna se oli 8,5 %). Tarkistetut laskelmat alla:\nLuomuhyväksytty + siirtymävaiheen peltoala 2014 : 212 653 ha\nPelkkä luomuhyväksytty ala 2014: 188 720 ha\nSiirtymävaiheen peltoala 2014: 23 933 ha\nKokonaispeltoala 2014: 2 267 200 ha\nLuomu- ja siirtymävaiheen peltoalojen osuudet koko peltoalasta vuonna 2014:\nLuomuhyväksytty ala + siirtymävaiheeen ala (SV): 100*212653/2267200 = 9,379 % eli 9,4 %\nPelkkä luomuhyväksytty ala: 100*188720/2267200 = 8,323 % eli 8,3 %\nPelkkä siirtymävaiheen (SV) ala: 100*23933/2267200 = 1,055 % eli 1,1 %\nSiirtymävaiheen osuus koko koko luomualasta (luomuhyväksytty + SV): 100*23933/212653 = 11,254 % eli 11,3 %\nLuomualat 2014: http://www.evira.fi/files/attachments/fi/evira/asiakokonaisuudet/luomu/tilastot/luomu_2014ep.pdf\nKäytössä oleva maatalousmaa 2014, excel-taulukko sivulla: http://www.maataloustilastot.fi/kaytossa-oleva-maatalousmaa\nMääritelmä: "Luomuhyväksytty ala eli ala, jonka satoa voidaan markkinoida luomutuotantoon viittaavin merkinnöin". Tuo luomuhyväksytty ala on siis 8,3 % vuonna 2014 kaikesta käytössä olevasta maatalousmaasta.\nHuom: Tuossa Pro Luomun 7.4.2015 päivitetyssä pdf:ssä (http://www.proluomu.fi/wp-content/uploads/sites/3/2015/04/Luomu_Suomessa_2014_paiv.pdf) on vanhentuneet, virheelliset luvut, koska siinä käytetty vieläkin vanhoja Eviran ennakkotietoja.\n« Last Edit: 19.04.15 - klo:11:11 by Jarrumies »\n« Reply #87 on: 23.04.15 - klo:07:11 »\nTurhaan siis tuossa yrittelin itse laskea, kun olit jo laskenut asian tarkkaan. Mutta sainpahan sinut päivittämään laskelmasi!\nKuten yksityismaileissa totesimme, tarkimmat laskelmat luomuviljelyn tilanteesta löytyvät nyt meidän palstaltamme! Kiitos sinun, Jarrumies.\nLuomuna tuotetusta, lopputuloksesta ei kuitenkaan ole sen virallisempaa tietoa kuin Pro Luomun arviot. Niiden ja meidän lukujemme yhdistelmä on sitten tuo uutisemme tyrmäävä johtopäätös:\nMielessäni maistelen sitten mahdollisia vastaväitteitä tuohon. Voidaan tietysti sanoa, että kaikkia "taiteen sääntöjä" noudattaen luomuviljelyn tulos voisi olla Suomessa tuota parempi. Esimerkiksi satokilpailuissa on luomuviljelyllä ylletty korkeisiinkin tuloksiin, paljon korkeampiin kuin luomusatotilastoissa. Mutta siihen voi sitten todeta, että miksi niin ei sitten tehdä? Jos osa luomuviljelijöistä ei ole niin kovin taitavia (ehkä kokemattomuuttaan tms.) niin samanhan voi sitten kyllä sanoa tavanomaisista viljelijöistäkin (ja aivan aloitteilijoita eivät luomuviljelijät ole, jos on olemassa tuo kolmen vuoden siirtymäaika). Jos osa luomuviljelijöistä on "jäähdyttelijöitä", joille satotaso ei merkitse mitään, niin kyllä sellaisia varmasti löytyy tavanomaisistakin viljelijöistä, eikö? (Voi olla, ettei suhteessa löydy niin paljon?)\nJoka tapauksessa tuosta neljänneksen tuotosta uskaltaa nyt keskusteluissa lähteä. Jos joku sille vastaväitteen esittää, voi häneltä sitten kysyä, mitä sitten tuotetaan, ellei ruokaa tai minne se ruoka sitten katoaa (kuten jo muualla vitsailin, niin väitetyillä 1:1 tuloksilla, tai paremmilla, ainoa looginen vaihtoehto eli selitys olisi, että luomuviljelijät myyvät pääosan tuotannostaan pimeillä markkinoilla ... )\n« Last Edit: 23.04.15 - klo:08:12 by Heikki Jokipii »\n« Reply #88 on: 23.04.15 - klo:12:37 »\nTuosta hurjasta suhdeluvusta (1:4) tuli mieleeni, että onkohan sittenkin "salaliittoteoriamme" ... ei, kun siirretään keskustelu sinne.\n« Last Edit: 23.04.15 - klo:13:00 by Heikki Jokipii »\n« Reply #89 on: 21.05.15 - klo:06:18 »\nQuote from: Matti Pekkarinen on 12.05.13 - klo:05:48\n10.5.2013 MT:ssä onkin juttu ( http://www.maaseuduntulevaisuus.fi/maatalous/maailman-maatalous-entist%C3%A4-energiatehokkaampaa-1.39079 ), joka kertoo, että hiilidioksidin osuus maailman maatalouden päästöjen ilmastovaikutuksesta on 14%. Metaani on tärkein, ja sitä syntyy nautojen ruuansulatuksessa. Ja kun luomussa lihanaudan kasvu on hitaampaa ja lypsylehmän tuotanto on alhaisempi, niin metaanipäästöt tuotettua ruokakiloa kohden ovat isommat.\n... samoin ovat luomueläimen rehun tuottamiseen käytetyn viljelyn päästöt (jotka ovat pääosin hiilidioksidia ja typen oksideja)\nTämä ei estä "Farmit"-palstaa kirjoittamasta eli otsikoimasta näin, kyllä kehtaavat:\nVaikka sitten jo artikkelin toisessa "luvussa" kerrotaan näin (kursivointi HJ):\nKorkeampi maitotuotos säästää luontoa\nMaatalous on vastuussa 9 prosentista kotimaamme kasvihuonepäästöistä. Tästä lähes kolmasosa on peräisin kotieläinten ruoansulatuksesta. Suurimpia ilmastovaikuttajia ovat lypsylehmämme, mutta syy ei kuitenkaan ole itse eläimessä. Tuotetut päästöt ovat suoraa seurausta ihmisen tekemistä ruokinnallisista valinnoista.\nMitä korkeampi maitotuotos lehmällä on, sitä vähemmän se tuottaa ympäristöpäästöjä maitokiloa kohti. Nykyiset lypsylehmämme on jalostettu pitkällä tähtäimellä hyvinkin korkeatuottoisiksi ja oikealla ravinnolla ne saavuttavat tämän potentiaalin vaivattomasti ja luonnostaan. Tarkkaan suunniteltu ruokinta antaa eläimelle tarvittavan ravinnon maidontuotantoon ilman yliruokintaa ja tämän myötä syntyviä turhia ympäristöpäästöjä\nMutta kun on jonkinlaisesta myynti- eli mainosartikkelista kyse, ei ehkä voi kovin suurta analyyttisyyttä odottaakaan. Se on suunnattu niille asiakkaille (viljelijöille), jotka ovat jo valintansa tehneet.\n« Last Edit: 21.05.15 - klo:06:47 by Heikki Jokipii »


Naakkojen rauhoituksen poistoa esitetään pikaisesti – Keskilaakso\nNaakkojen rauhoituksen poistoa esitetään pikaisesti\n12.6.2018 16:54 Markku Pakkanen\nHallitus esittää naakan siirtämistä metsästyslain rauhoittamattomien lintujen luetteloon ja on antanut asiasta esityksen eduskunnalle. Lain on tarkoitus tulla voimaan 1. elokuuta 2018 alkaen. Kauan odotettu päätös on nyt siis astumassa voimaan.\nVoimakkaasti viime vuosina kasvanut naakkakanta on aiheuttanut vahinkoja niin maaseudulla kuin kaupungeissakin. Naakat muun muassa aiheuttavat satovahinkoja, rikkovat säilörehupaaleja, pesivät rakennusten savupiippuihin ja muihin syvennyksiin sekä sotkevat ulosteillaan parveutumisalueiden ympäristöä.\nNykyään naakkojen aiheuttamisen vahinkojen korvaamiseksi on saanut hakea ELY-keskuksilta avustuksia. Korvaushakemukset ja maksetut avustukset ovat lisääntyneet 2000-luvulla. Esimerkiksi vuosina 2012–2016 avustusta on maksettu yhteensä 412 302 euroa. Jatkossa lakimuutoksen jälkeen naakkojen aiheuttamien vahinkojen korvaamiseksi ei enää maksettaisi avustusta.\nNaakkojen pyydystäminen ja tappaminen tapahtuisi jatkossa metsästyslain säännösten rajaamissa puitteissa, naakkojen pesimäajan ulkopuolella. Kaikkien lintujen pesimäaika on rauhoitettu, joten myös naakalle säädettäisiin asetuksella pesimäajan kattava rauhoitusaika. Pesimäaikana lintuja ei saa tappaa ilman poikkeuslupaa. Perinteisten karkotuskeinojen käyttö on silti toki sallittua.\nMinulla ei ole mitään lintuja vastaan, mutta jos niiden määrä kasvaa kohtuuttomaksi, niin sitä pitää pystyä rajoittamaan. Tämä periaate voitaisiin ulottaa koskemaan myös valkoposkihanhia sekä merimetsoja.\n← Inkeroisten kirkko avoinna Alvar Aalto -kierrosten yhteydessä\nKaksi vuosikymmentä imetyksen tukea äidiltä äidille →


Oh +rt, avokeittiö, 3 mh, sauna, takkatupa, vierastalo, viinikellari, autokatos,Löparö,Sipoo – West House\nMökki, Oh +rt, avokeittiö, 3 mh, sauna, takkatupa, vierastalo, viinikellari, autokatos, 218.0m2\nOh +rt, avokeittiö, 3 mh, sauna, takkatupa, vierastalo, viinikellari, autokatos\nKohdetiedot | Sipoo Löparö\nSipoo, 06880 Sipoo\nTervetuloa tutustumaan tähän poikkeuksellisen hyvin rakennettuun ja suunniteltuun kakkoskotiin. Esittelemme tätä kohdetta vain yksityisnäytöin.\nOsoite: Sipoo, 06880 Sipoo\nTilat: Oh +rt, avokeittiö, 3 mh, sauna, takkatupa, vierastalo, viinikellari, autokatos\nKokonaisala n.: 218.0m2\nLämmitys: Maalämpö, lämmönjakelu vesikiertoisella lattialämmityksellä\nKeittiö/varusteet: Kaunis täydellisesti koneellistettu valkoinen avokeittiö joka avautuu saarekkeen ylitse ruokailutilaan. Keittiössä voit nauttia kokkaamisen ohessa kauniista meri- tai metsämaisemista. Talon edustalla on myös kaikilta tuulilta suojassa oleva kesäkeittiö, jossa voit savustaa kalat, paistaa pizzat, grillata lihat ja mikä parasta, voit hakea kauden kasvikset viereisestä kasvihuoneesta.\nKph/wc/varusteet: Päärakennuksessa on kaunis kokonaan laatoitettu kylpyhuone sekä erillinen wc. Saunan yhteydessä on mykistävillä näkymillä oleva kylpyhuone.\nLisätietoja: Arkkitehti Ari Mäki-Marttunen on onnistunut suunnittelemaan tälle tontille ja suomalaiseen saaristomaisemaan täydellisesti istuvan kokonaisuuden. Rakennusten jokainen yksityiskohta ja kulma on tarkkaan harkittu. Taloa ympäröivät terassit ja kulkuväylät on suunniteltu niin, että ne palvelevat täydellisesti asukkaitaan.\nPintamateriaalit: Päärakennuksen seinä- ja kattopinnat ovat vaaleaksi maalattuja, lattiat leveää tammilautaparkettia ja eteisessä laattaa. Märkätilat ovat kauttaaltaan laatoitettuja. Ovi- ja ikkunapuitteet ovat mustat ja antavat mukavasti särmää sisustukseen ja istuvat täydellisesti talon tummaan ulkoverhoukseen.\nTontin pinta-ala: 4956 m2\nRakennusoikeus: 120 + 30 + 20 + talousrakennus


Halvat 2.4G Langaton AV lähetin & kaukosäädin Extender (hopea)\n2.4 G Langaton AV lähetin & kaukosäädin Extender (hopea)\n6-Key 2.4G langaton ergonominen pelihiiri w / himmeä rakenne - musta\nboscam TS832 FPV-järjestelmä 5.8ghz 600mw langaton AV-lähetin - musta\nBLCR 2.4G langaton näppäimistö kosketusnäytön hiirimallilla - musta + sininen\nUS$42,31 US$45,97 8%POIS 5 (11)\nAudiovisuaaliset järjestelmät muuttuvat yhä monimutkaisemmiksi vuosittain. Ne käyttävät yhä enemmän kaapeleita ja johtimia, kun tarvitaan entistä monimutkaisempia asetuksia. Eri värikaapeleita, punaisia, keltaisia, vihreitä, valkoisia ... Kaikki on sekoitettu erilaisten värikaapeleiden kanssa. Se on kuin jättiläinen sateenkaari, joka on kääritty telineesi takana olevaan rottiin. Sinun ei enää tarvitse huolehtia siitä, että koti-viihde asetetaan lähellä kaapeliliitäntääsi; tai sinulla on se typerä kaapeli, joka kulkee olohuoneesi läpi televisioosi. tämä erittäin kätevä super geeky -laatikko lähettää äänisignaalit langattomasti televisioon nopealla nopeudella. puhdistaa ja yksinkertaistaa laitettasi vähemmän lankoja ja on mahdollisuus sijoittaa televisio missä haluat.\n- Väri: hopea - Käytä 2,4 GHz: n ISM-taajuuskaistaa - Tukee 4 kanavaryhmää. Voit valita nämä kanavat, jotta vältetään häiriöt langattomilta reitittimiltä jne. - Langaton lähetys sopii yhteen kerrokseen - Lähetintä ja vastaanotinta käytetään samassa kanavassa parissa, ja niitä voidaan käyttää pisteessä multipoint-pisteissä tai multipoint-multipoint - Yhteensopiva DVD, DVR, CCD-kamera, IPTV, satelliitti STB, digitaalinen TV STB ja muut AV-ulostulolaitteet - Superheterodyne 433MHz IR-langaton lähetin on täysin yhteensopiva DVD-, DVR-, CCD- kamera, IPTV, satelliitti STB, digitaalinen TV STB ja muut AV-laitteet - Tuote on varustettu erittäin vahvalla IR-signaalilähetystoiminnolla tai sitä käytetään IR-signaalin jatkojohtoa käytettäessä - Radiossa vastaanotetut kuvat ovat kirkkaita ja väri on eloisa. Ääni on terävä ja selkeä - tukee PAL / NTSC-järjestelmän ja stereoäänen lähetyksen videotiedon - täysin laitteistokohtainen. Ohjelmistoa ei tarvitse asentaa. Plug and play Yksinkertainen ja kätevä - Paketti sisältää: - 1 x vastaanotin - 1 x lähetin - 2 x 100 ~ 240V AC-laturi (US-pistoke) - 2 x RCA -kaapeli - 1 x IR laajennusjohto - 1 x Käyttöohje


Uutistoimisto Anselmi: heinäkuuta 2013\nHelsinki & Hanna = iloinen Anna\nOlin eilen Helsingissä viettämässä tyttöisää kirpparipäivää mitä parahimmassa seurassa. Mukanani oli nimittäin ihana vaihtoaikojeni Hanna Belgiasta! Hän oli tullut kesälomalle Suomeen ja sovittiin, että nähdään tänä kesänä sitten Helsingin päässä. Hanna kirppiskuningattaren seurassa olikin hyvä kiertää Hietsun kirppari, joka oli mulle uusi aluevaltaus. Olen muutenkin kirppistellyt Helsingissä super vähän (saa siis vinkata hyviä kirppuja pk-seudulta). Löysin kirpparilta muhkean ja räikeän huivin syysiltoja lämmittämään, tämä vaatii ehdottomasti kuvaesittelyn myöhemmin.\nSain paljon huomiota pötsilleni tyyliin "hei sulla kun on tollainen ihana maha, niin mulla ois sulle täällä tällainen..." ja myyjät esitteli kaiken näköistä aina äitiyshaalareista vauvan makuupusseihin (johon ois mun mielestä mahtunut ainakin neljä vauvaa). No vauvatavaraa ei täältä tarttunut mukaan. Hannan yhden euron taktiikalla sen sijaan tarttuikin haaviin hieman enemmän löytöjä. On se vaan mahottoman hyvä tinkaamaan!\nKäytiin kurkistamassa myös kirppis Kievarin Kanuuna, mutta se oli kyllä iso pettymys, eikä kumpikaan tehnyt sieltä löytöjä.\nKirppistelyn jälkeen mentiin syömään Iguanaan ja huh oli tuhti ja mahti buffet lounas. Yhdeksän euroa ja molemmat sai navat niin täyteen, että meinas uni tulla silmään siinä heti kättelyssä. Ei parannut jäädä siihen kökkimään pidemmin, vaan lähdettiin vielä kiertelemään kaupungille, joskos aleissa näkyisi jotain kivaa ja kivaahan sieltä löytyi. Bongattiin molemmat samanlaiset kaitaliinat h&m homesta huokeaan kolmen euron hintaan. Tämän jälkeen olikin jo aika hyvästellä ja Hannan hypätä bussiin ja mun junaan.\nKotiin päästyäni tuumasin, että vaikka converseja rakastan kovasti, niin on tullut aika vaihtaa tukevampiin lenkkareihin, sen verran paljon pötsi kertoi olemassaolostaan illan mittaan vihlomalla.\nSiispä lähipäivinä toivon mukaan esittelyssä uudet lenkkarit!\nKiitos Hanna oli ihan älyttömän kiva päivä!\nMun Conssit on ainakin 4 vuotta vanhat vaan niin rakkaat.\nTällassia tyyppejä oli Helsinkiin tullut keikalle.\nSiinähän se Hanna uudessa kirppislöytötakissaan. Tarpeeseen tuli: sää jätti kirjaimellisesti kylmäksi.\nNäitä ihastelin Marimekon näyteikkunassa...oiskohan nää mun ens kesän uudet Conssit?\nLähettänyt Anna / Kuvan mukainen klo 21.30\nEppu ja Lemppu #1\nOlen piirtänyt Suomen Rex-kissayhdistys ry:n jäsenlehteen rex-uutisiin sarjakuvia tässä nyt viime aikoina ja viime numerossa oli ihan ensimmäin strippi, jossa seikkaili MEIDÄN omat ihana kissapojat. Ajattelin, että teitäkin saattaisi huvittaa nähdä näitä, joten linkkaan nämä lehden ilmestymisen jälkeen tästä lähtien myös tänne. Olkaapas hyvät! Klikkaamalla isommaksi, niin ei tarvi tihrustaa.\nps. Viesti lukijalle Heli Koo, huutelin sulle tonne aiempaan postaukseen, että linkkaa sun blogi kiitos, heh.\nLähettänyt Anna / Kuvan mukainen klo 22.07\nTunnisteet: Don sfinx, karvaton kissa, kissa sarjakuva\nNäin heti alkuun eiliseen postaukseen viitaten pitänee sanoa, että kiitos kaikille, tanssitte mitä ilmeisimmin mainiot aurinkotanssit, kun se aurinko alkoi lopulta ihan lämmittämään! Tätä säätä saa mun puolesta riittää ihan elokuun loppuun asti. Sitten olen valmis käpertymään torkkupeiton kanssa sohvan nurkkaan hörppimään kaakaota kermavaahdolla.\nMutta nyt olis mulla kuulkaa Uutistoimistona teille uutinen kerrassaan. Oon tätä vähän panttaillut, mutta moni varmasti ymmärtää että miksi. Eli kuten jo ehkä arvaattekin, meidän perheen pääluku kasvaa joulukuussa yhdellä tontulla (tavan tonttujahan meitä on täällä jo useampi). Käytiin tänään ultraäänitutkimuksessa ja siellä meille heilutteli pieni vilkas ihmislapsi. Sukupuolesta saatiin veikkaus, mutta sitä en blogissa kerro ennen syntymäänsä, koska osa lähipiiristä haluaa vielä pitää kutkuttavaa jännitystä yllä. Eli ei veikkauksia kiitos, hehe! Onkos teitä siellä lukijoissa muita mahakkaita tai haikaran tervetulleeksi toivottaneita?\nMitä blogiin tulee, niin se säilyy ihan entisellään. Eli edelleen jatkuu ihmettelyä elämästä, kissoja, koiria, duuneja, pinnejä... kaikkea sen sellaista höpsöä höpöttelyä mitä tähänkin asti olette tottunut mun näppien jäljiltä lukemaan. Nyt sitten tietysti uutena lisänä pieni Pikkarainen myös.\nPöde on täällä alkanut kivasti jo kasvamaan joten nyt kun salaisuuksien verhoa on raotettu, niin voin taas jatkossa laitella blogin puolelle myös kuvia mun muumimaisesta olemuksetani.\nHei ja ainiin! Olen ajatellut järjestää nyt tämän uutisen kunniaksi myös pienen blogiarvonnan, joten pysykäähän kuulolla ensi viikolla!\nLähettänyt Anna / Kuvan mukainen klo 22.11\nNyt riittää mulle nää kylmät kelit! Ulkona on ilma kun luihin ja ytimiin puhaltavina syysiltoina (yhtä pimeetäkin) ja mua alkaa itkettää kun pihlajanmarjat on jo ihan kypsiä. Vaadin kesän takaisin, onhan nyt sentään vielä heinäkuu!\nNäiden kesäisten kuvien innoittamana haastan teidät pieneen aurinkotanssiin! Kaikki ottaa illalla pienet twistit ja sheikkaukset vaikka hampaita pestessä (älkää tukehtuko hammasharjaan), niin saadaan huomiseksi ihana kesäinen ilma, jookos?\nHetkessä elää onnenjyvä\nLähdettiin tortsaina Jarkon kanssa pikavisiitille mökille ja voi kuinka se tulikaan tarpeeseen. Illalla saunomisen ja pienen järvipulahduksen jälkeen saunakammarissa kymmenen pintaan oli tunnelma kuin jostain suomileffasta. Katselin siinä ikkunasta ulos järven reunalla hitaasti muodostuvaa usvaa villasukat jalassa ja hiukset järviveden pehmentämänä. Katselin myös vieressä köllöttelevää Jarkkoliinia ja tuumasin että elämä on ihanasti tässä ja nyt.\nIhanien hetkien viikonloppua kaikille!\nLähettänyt Anna / Kuvan mukainen klo 10.29\nUutistoimisto suosittaa: BLOGEJA\nNyt näin viikonlopun kynnyksellä vosin toteuttaa taas postauksen, jota oon jo pidempään miettinyt tekeväni. Eli olis taas muutamia blogeja mitä haluisin vähän huudahdella teille muillekin, etten tällassia hyviä pidä vaan omana tietonani. On meinaan suuri olo löytää kutkuttavan hyvä blogi!\nTässä bloggarien omat kuvaukset blogista/itsestään ja perässä mun kommentti.\nSiamese Lipstick: Höpinää elämäni ihanista asioista eli kosmetiikasta, kissoista, lähestyvistä häistäni ja mistä milloinkin! // Aivan ihania kissoja jotka nyt aina herättää mun mielenkiinnon ja kerrassaan kivoja kosmetiikkavinkkejä. Tällai ei niin fanaattinen kosmetiikan kuluttajakin saa täältä poimittua itselleen parhaat vinkit. Seassa kutkuttavaa hääfiilistelyä.\nNova melina: Kahden ihanan pikkuisen työssäkäyvä mami, joka perheensä lisäksi rakastaa koiriaan, ompelua, askartelua ja kaikenlaista käsillä säätöä. Musiikki, ruoka, sisustus, leffat ja kirjat ovat myös lähellä sydäntäni. ♥ // Ihana blogi ja tää on sellainen oikeen väriterapian paikka! Eli kuvat ovat älyttömän kauniita ja tursuaa ihania värejä. Pieniä yksityiskohtia ja ihania esineitä. Ilo silmälle!\nPunaista ja Makeaa: Nainen +30, jolla on mies ja kymmenenvuotias poika, rivarikolmio ja kolme kissaa. Sisustamista ja remonttia, matkustelua ja askartelua, niin ja hyvää ruokaa. Niistä on elämä tehty. // Kissoja ja vielä nahkakissa hei! Onko parempaa? Kivoja sisustushommeloita ja kauniita esineitä. Todellakin tunnen sielunsiskoutta tähän blogiin.\nAnnan aarteet: askartelee, koruilee, ompelee, neuloo, maalaa, tuunaa, näpertää, opiskelee, innostuu. // Kerrassaan mainioita askarteluvinkkejä ja ideoita. Luovaa ja nättiä. Eli ilo silmälle ja inspiraation lähde askatelun ystävälle. Eikä yhtään ainakaan pahenna että blogin pitäjä on kaimani ja Lahesta! Go girl!\nEi muuta kun puskii! Kuvaa klikkaamalla pääset blogiin.\nOnko sulla tiedossa tai kirjoitatko itse kivaa blogia? Saapi linkata kommenttiboksiin :)!\nLähettänyt Anna / Kuvan mukainen klo 17.33\nPaljon onneeaaa Lempukkaa!\nEli meidän vanhempi kollipoika Leon aka "Lempukka, Lemppu, Lembuga, Lemppuri" täyttää tänään jo kaksi vuotta. Hänestä onkin tullut iso ja komea kolli.\nVirkkasin eilen illalla Lempulle synttärilahjaksi kissanminttupallon. Siitä jonkinmoisen ohjeksen pistän tänne myöhemmin. Kissanmintut ollaan saatu Leonin kasvattajalta, eli Leon kiittää myös Lindaa lahjaan osallistumisesta, hih.\nTässä tuore kuva synttärisankarista.\nLähettänyt Anna / Kuvan mukainen klo 9.03\nLupasin taannoin esitellä muiden palkintolahjakortilla hankkimien ihanuuksien lisäksi myös mun uuden valkoisen ratsuni, eli Helkaman Jopon. Tässä se nyt tulee.\nOlen ihan rakastunut tuohon pieneen keveään pyöräpahaseen, ettei ole tosikaan. Oon nyt about seittemän vuotta ajellu mun herttaisella mummokonkelilla, mutta se on saanut kyllä hieman väistyä tän kevyemmän konin tieltä. Sillä menee nopeammin pidempää matkaa, mutta tällä sahaa sitä kodin ja salin väliä kivan ketterästi.\nAinoa asia mikä mietityttää, niin pyörä pitää välillä rohinaa... Jakke lupas laittaa öljyä jonnekin polkimien minne lie, kun ketjut on jo katsonut. Katsotaan auttaisko se. Pohdin että voisi ollatietysti uudenkarheuttakin. Mites onko teillä kellään tästä kokemusta Jopon omistajana?\nNäitä jopojahan on nykyään ihan hirveesti ja oma piti saada helposti erottumaan joukosta, kun pyörän parkkiin kaupungille jättää. Kipaisin siis Tigeriin ja ostin sieltä tämän viiksekkään satulasuojan parilla eurolla. Kyllä erottuu oma jopo kauas, jopa tosta sokkarin edestä missä on 50m pätkä pelkkää konkelia täys ja hei ei kastu sateellakaan peffa. Mulla on mun mummofillarissakin jo tällainen samanlainen kirkkaanpunainen. Tarakalle hommasin korin mihin saa kivasti viskattua reenikassin kauppakassin tai vaikka piknik-korin. Kyllä tällä kelpaa nyt ajella!\nLähettänyt Anna / Kuvan mukainen klo 20.05\nVAROITUS! Sydämen pakahtumisvaara!\nHeipparallaa parhaat lukijat ja suuresti pahoittelut, etten ole rapsaillut teille tällä viikolla yhtikäs mitään. Rooma oli niin suuri ja uljas, että siintä tokeentuminen otti oman aikansa ja sittenhän tässä onkin taas kummasti päästy näiden arjen haasteiden pariin. Tällaisina hellepäivinä muutenkin tuntuu välin vaikealta istahtaa tietokoneelle, kun siitä niin nätisti Roomassa vieroituin. Laitan teille kuvarepsan Roomasta, kun ensin haen kuvat äitylin koneelta, jonne ne kaikki yhteen ladattiin.\nTäällä on nyt taas muutenkin eletty niin jänniä aikoja, ettette arvaakaan. En tainnut aiemmin teille kertoakaan, mutta meidän Eppu heppu, eli nuorempi näistä meidän nahkakolleista kävi tuossa keväällä pienellä kosiomatkalla kasvattajan luona ja nyt sitten saadaan iloita sen reissun hedelmistä. Eli ilokseni voin ilmoittaa, että eilen syntyi kissala DonAmeniin viisi tervettä ja kerrassaan suloista pientä donsfinx pentua. Pennuita neljä on tyttöjä ja yksi poika. Arvatkaa olisinko jo pää kolmantena jalkana menossa näitä suukottelemaan, mutta jotta kasvattajan ei tarvitse mua luudan kanssa husia pois eihän kotiportailta maltan mieleni ja odottelen että pienet hieman kasvaa.\nEn taida täälläkään olla ainoa näihin nahkapalloihin hullaantunut, sillä teistä moni on kirjoittanut mulle, että on blogin kautta ihastunut meidän poikiin ja koko rotuun. Sanonpa vaan, että koittakaapa vastustella sitä nahkakissavaavikuumetta näiden kuvien jälkeen, hehe. Tiedusteluja pennuista voi laittaa DonAmenin nettisivuilta löytyvien yhteystietojen kautta. Myös tietoa yleisesti rodusta saa samaa reittiä, kunhan kasvattaja näiltä pentukiireiltään kerkiää, mutta multa saa tietysti kysyä ihan mitä vaan myös täällä kommenttiboxissa. Aika paljon olen meidän poikien kautta rodusta oppinut ihan käytännössä. Paljon myös valmista tietoa rodusta, pennun hankinnasta ja muusta tärkeästä löytyy Suomen rexkissa yhdistyksen sivuilta täältä KLIK, suosittelen myös muista rex kissoista kiinnostuneille tutustumaan.\nJa moni teistä varmaan miettii, että montako pentua mä olen jo varannut, hehe. No valitettavasti tästä ihanasta porukasta en yhtään. Meillä elämän tilanne ei just nyt ole ihan sopiva kolmannelle viliskantille ja tuo Vito raasu alkaa olemaan niin vanha, että luulen ettei meille enempää eläimiä hankita Viton rauhallisten eläkepäivien turvamiseksi. Katostaan sitten myöhemmistä pentueista asiaa uudelleen.\nVaan tässä ne kullannuput nyt ovat, sydän pakahtuu. Kuvat: DonAmen 2013\nLähettänyt Anna / Kuvan mukainen klo 16.42\nMeillä on kotona hirmusti kaikkia melko hauskoja kuoseja ja nappailin niistä yksi päivä kuvia.\nRakensin olkkarin kuoseista aikanani kuluksi tällaisen kolmioryhmän, ja huomasinkin että meillä on kyllä todella selkeä väri sheema ainakin olohuoneessa jos ei muuaalla. Olen siis vihdoin onnistunut rakentamaan kokonaisuuden, jonka värit sopivat toisiinsa ja tuo toisiaan esille hyvin. Jeah!\nHauska oli myös huomata, että täysin eri aikaan jopa eri kämppiin hankituissa kodin tekstiileissä on paljon saman tyylisiä elementtejä, lehtiä ja oksia tai raitaa.\nKyllästynköhän näihin väreihin jossain vaiheessa tai lähinnä tuohon keltaiseen. Nyt ainakin viihdyn niin hyvin, ettei kyllä pitäisi olla pelkoa moisesta. Ja toisaalta keltainen väri ilmenee meillä pitkälti yksittäisissä esineissä ja verhoissa, sekä pöytäliinoissa ja niitä nyt on helppo välillä vaihtaa ja ottaa sitten taas esille kun siltä tuntuu.\nMitäs tykkäätte meidän olkkarin väreistä?\nLähettänyt Anna / Kuvan mukainen klo 16.00\nPistinkin tänne aiemmin jo kuvia Lorulaari kirjan kuvituksesta, mutta nyt sain tekijänkappaleita kotiini, niin haluan esitellä teille myös ihan painettua tuotetta muutamin kuvin.\nKyllä täytyy sanoa, että tämä hetki kun todella iso ja tiukalla aikataululla yötä myöten väännetty työ on ihanana, kauniina kädessä niin kyllä se vaan pistää hymyilyttämään. Ihan mainio tunne olla tyytyväinen kädenjälkeensä.\nTässä parit kuvat, tätä mie teen siis työkseni, aika riemukasta eikö?\nSuomalaista designii puodista\nVoitin taannoin Lotus Emili Designin järjestämän Tyhjän Paperin haaste 2013 -suunnittelukilpailun ja sain siitä palkinnoksi lahjakortin Finnish Design Shopin verkkokauppaan. Tässä esittelen kuvilla nyt mitä kaikkea palkintolahjakortillani sain. Kuvista puuttuu vielä rakas uusi Joponi, mutta siitä pari kuvaa myöhemmin.\nOlen aina tykännyt Eero Aarnion puppystä ja nyt raaskin sen ostaa. Uusi tuttavuus olikin tämä Dodo <3\nJarolle mieleisin palkinto lienee tämä muhkea harmaa Fatboy. Aivan älyttömän hyvä istua <3\nJarkon valitsemat oli myös nämä sangen kauniit pippuri- ja suolamylly, tykkään!\nTämä maailman hienoin palovarotin mun on pitänyt jo vuoden päivät hommata.\nPolkkajamin Samovaari keittiöpyyhekin on ollut pidempään mun himolistalla, nyts e roikkuu nätist keittiössä.


Kotisiivous Porvoo – LiinaLeidi – Kotisiivoukset Porvoon ja Itä-Uudenmaan alueella\nPuh: +358 44 284 5227\nTarjoamme hyväntuulista ja laadukasta siivouspalvelua.\nPalvelemme kotitalouksia ja yrityksiä Porvoossa sekä Itä-Uudenmaan alueella. Palveluitamme ovat mm. kotisiivous, toimitilasiivous, ikkunoiden ja saunan pesut sekä tavaroiden järjestelyapu.\nKatso hinnastoOta yhteyttä\nKotisiivous ja tavaroiden järjestelyapu\nKamppailetko kotisi tavarapaljouden kanssa? Tuntuuko sekamelska uuvuttavalta etkä saa siivousta aloitettua? Tämä on tuttua monelle ja valitettavasti moni ei kehtaa pyytää apua siivoukseen.\nTämä on ihan turhaa. En tule arvostelemaan, vaan auttamaan. Autan mielelläni loihtimaan kotisi taas viihtyisäksi, toimivaksi ja siistiksi. Siistissä kodissa mieli lepää ja energiaa riittää ihan eritavalla tehdä itselleen mieluisia asioita.\nToteutan myös perus kotisiivouksia asiakkaan toiveiden mukaisesti. Ota yhteyttä niin räätälöidään teille sopiva palvelu.\nYritys- ja toimitilasiivous\nMinne tahansa menetkin on siisteys aina tärkeää! Siisti toimitila antaa heti hyvän ja luotettavan vaikutelman yrityksestä ja se jää positiivisena asiakkaan mieleen.\nSiivouspalvelut pienyrityksille ja toimitiloille toteutetaan ammattitaidolla ja aina iloisella mielellä. Ota yhteyttä ja varaa ilmainen kartoituskäynti jo tänään!\nOlen 31-vuotias Leidi Porvoosta.\nOlen aina tykännyt pitää asiat ja paikat järjestyksessä. Rakastan siistiä ja toimivaa kotia ja pidän työstä, jossa näkee heti työnsä tulokset. Olen iloinen, empaattinen ja tunnollinen työntekijä. Olen toiminut siivoojana monessa eri paikassa vuosien varrella ja nyt minulla on oma yritys.\nLiinaLeidi tarjoaa hyväntuulista ja laadukasta siivouspalvelua yrityksille ja kotitalouksille Porvoossa ja itäisen uudenmaan alueella. Teen myös kotikäyntejä auttaakseni perheitä tavarapaljouden ja järjestyksen kanssa.\nYhdessä käymme asiakkaan kanssa tavaroita läpi ja laitamme kodin taas kauniiksi, siistiksi ja toimivaksi. Siivoustyö on tärkeää ja arvostan sitä suuresti. LiinaLeidin tunnistaakin iloisesta asiakaspalvelusta.\nVaraa aikasi ilmaiseen kartoitukseen\nPuhelin: +358 44 2845227\nTmi LiinaLeidi – Sini Bergström\n© 2021 Tmi LiinaLeidi


Terttu-Elina Kalaja – Karjala – 24.04.2008\nKun Kjell Westön romaani Missä kuljimme kerran ilmestyi syksyllä 2006, oli varmaa, että se jää heti syntyessään suomalaiseen kirjallisuudenhistoriaan. Kun Helsingin Kaupunginteatteri kertoi romaanista dramatisoitavasta näytelmästä, vähän pelotti.\nJa pelotti vähän vielä ennen ensi-iltaakin. Pala oli valtava, ei mikään hiukopala. Tätä palaa olivat pureskelleet ohjaaja Kari Heiskanen ja työryhmä, johon kuuluu 23 näyttelijää ja muusikkoa sekä puolen sataa henkilöä taustaryhmänä.\nKolmituntinen Missä kuljimme kerran -näytelmä käy taitavasti leikattuina näyttämökuvina 1900-luvun alun vuosia itsenäistymisen ja verisen sisällissodan kautta iloiseen 30-lukuun. Pääkaupungin ja lähiseudun yhteiskunnalliset kerrostumat ja aatteet mitataan pahimmillaan kiväärin piippua myöten.\nHenkilötasolla katsotaan sosiaalisesta taustasta riippumattomiin ratkaisuihin: varakkaan kodin Eccu Widingin (Eero Aho) ja työläisnuorukaisen Allu Kajanderin (Niko Saarela) ajautuminen uhriksi on lähtökohdiltaan samanlainen: kumpikin jää vaille tasapainoista vanhempien rakkautta. Niko Saarelan suuhun istuu Sörkan puolen Allun slangi. Näytelmän loppukohtaus Ahon tulkitseman Eccu Widingin osasta yksilöiden historiassa on visuaalisesti sekä tarinan koostavana toteutuksena yksinkertaisesti surullisen kaunis.\nKari Heiskasen ratkaisu Ivan Grandellin (Pekka Valkeejärvi) käyttämisestä siellä täällä tarinan kertojana ryhdistää kokonaisuutta mutta ei kahlitse sitä romaanin kuvitukseksi.\nTästä kuuluu tietysti suuri ansio roolissaan Valkeejärvelle, joka välittää Grandellin tajun tuhosta ja toivosta ilmiömäisen hienosti.\nAarno Sulkasen yksi rooli luo mielleyhtymiä Pohjantähteen, mikä sinänsä on marginaalisti kiinnostava vuoropuhelu Laineen elokuvaohjauksen kanssa. Fiktion jatkumo näyttelijätyön kautta on vain ansio.\nTasavahva naisten joukko ei erotu vastaavasti kuin miehisten elämäkertojen tulkitsijat. Lucie Lilliehjelm on rohkea poikatyttö, mutta käyttäessään enemmänkin kovaa aksenttia Vuokko Hovatta ei yllä aivan niin sensuelliin vaikutelmaan Luciesta, kuin ainakin romaani antaa ymmärtää. Ursula Salo puolestaan napottaa Mandi Salinin saappaissa vailla pienintäkään epäilyä positiivisesta elämän realismista.\nKatariina Kirjavaisen lavastus on pelkistetty mutta riittävä. Mikko Ijäkse n ja Eradj Nazimovin valo- ja äänisuunnittelu on täsmätyötä. Näissä on vankka kehys, jossa toimii ohjaajan halu antaa tilaa näyttelijätyölle. Myös musiikki jos mikä on aikansa ilmiö. Tämä näytelmä ei siinä säästele, mistä kiitos muun muassa saksofonisti Larry Pricelle.\nMissä kuljimme kerran on hyvää kotimaista teatteria alusta loppuun. Sen aihepiiri on ajankohtainen historian merkkivuosien sekä jokapäiväisesti vellovien ihmissuhdetarinoidensa vuoksi. Näitä tarinoita kerrotaan kaupungeissamme yhä uudelleen, mutta Kari Heiskasen dramaturgin ja ohjaajan taidoilla niistä on rakentunut vaikuttava katkelma Helsingin Kaupunginteatterin Suurelle näyttämölle. Kerroksellisuus ja samastumisen mahdollisuus ovat näytelmän jännitteisiä vaatimuksia, joiden syke on tässä kohdallaan.\nHieman omituista oli astua pimeään iltaan, katsoa Töölönlahteen heijastuvia kaupungin valoja. – Huhtikuinen Helsinki 2008.


Nyt pistää äiti - Äiti ja melukylän lapset\nKun Lumi oli rauhoittunut aloitettiin alusta. Puhdistus sujui hyvin ja hän oli rauhallinen. Otin kynän käteen ja poistin korkin, jolloin…paniikki!! Sama hysterisointi alkoi alusta ja en saanut mitään yhteyttä Lumiin. Korkki oli jo irti ja lääke oli laitettava. Katsoin tyttöä silmiin ja sanoin napakasti äiti pistää nyt. Kun piikistä kuului naps ja aloin laskea viiteen loppui Lumin huuto kuin seinään. Ei mitään panikointia ja kaikki oli hyvin.\n13.7.2016 klo 06:18\n1.7.2016 klo 15:02\n1.7.2016 klo 20:17\nKovasti se jännittää, mutta toivon että muuttuu tästä rutiiniksi ja suurin jännitys kaikkoaa. 🙂\n1.7.2016 klo 16:57\nKuulostaa kyllä pelottavalta, mutta onneksi nykyään on kunnon laitteet millä pistetään, niin onnistuu kotonakin 🙂\nIhanaa, että loppujen lopuksi Lumi antoi pistää ja kaikki sujuikin hyvin ♡ Reipas pikkuinen 🙂\n1.7.2016 klo 20:18\nTuon kynän kanssa pistäminen on kyllä niin helppoa. 🙂\n1.7.2016 klo 18:02\nKaikkea hyvää teille 🙂 minä pistän perjantaisin kahdeksanvuotiaalle pojalleni reumalääkkeen. Raskasta ja lapsi jännittää etukäteen ja voi pahoin jälkikäteen.\n1.7.2016 klo 20:20\nSe pahoinvointi on kyllä ikävää. 🙁 Niin monet kerrat täälläkin Lumi voinut pahoin ja oksentanut. Nyt kaksi vai kolme kertaa mennyt niin ettei ole oksentanut. Kovasti tsemppiä sinne.♥\n1.7.2016 klo 18:10\n1.7.2016 klo 18:14\nTämä on kyllä mahtava juttu ja helpottaa niin paljon. 🙂 Lumi oli uskomattoman reipas eilen kun pistin, ♥ vaikka eka kerta oli ihan kamala.\n1.7.2016 klo 20:01\nTsempit tyttärelle ja äidille ❤ Pistäminen, piikit ja veri vähän kammoksuttaa mua. Hyvä ammatinvalinta ja silleen! ?\nHih, juu siinä ammatissa niitä ei juuri näe. 😉 No mutta etköhän totu siihen.\n1.7.2016 klo 20:06\n1.7.2016 klo 20:23\nLumi on kyllä niin reipas.♥ Vaikka jännitti todella paljon, niin keräsi itsensä ja yllätti äidin jälleen reippaudellaan. 🙂\n1.7.2016 klo 22:18\nToivottavasti jatko sujuu yhtä mallikkaasti. 🙂\n2.7.2016 klo 07:28\nSitä toivotaan. 🙂\nHih, kiva kuulla.♥ Moni sanoo että on ihan isänsä ja mummunsa näköinen, joten kiva kuulla että on myös äitin näköä. 🙂\n2.7.2016 klo 04:00\n2.7.2016 klo 08:40\nSe on aina niin kauhea katsoa kun toinen voi pahoin, onneksi nyt muutama kerta selvitty ilman. 🙂\nToivotaan että kotona pistäminen jatkuu yhtä hyvin jatkossakin. 🙂 Kiitos ja sitä samaa sinne.♥\n2.7.2016 klo 05:21\nMeillä sukulaistytöllä on diabetes ja aina välillä olen pistänyt häntä, jännittää joka kerta kun se ei ole minulle sellaista säännöllistä. Kerran hän otti mua kädestä ja sanoi että hyvin se menee. Itketti ja hävetti 😀\n2.7.2016 klo 08:43\nEkalla kertaa kyllä jännitti, mutta tokalla oli jo niin paljon helpompaa. 🙂\n2.7.2016 klo 07:59\nOih, mä voin vaan kuvitella miten paljon aikaa ja energiaa tämä varmasti säästää! Vaikka tämä ei varmasti ole kivaa äitillekään tällainen pistäminen.. <3 Onneksi toisella kerralla meno jo paremmin! reipas tyttö siellä teillä asustaa!! 🙂\n2.7.2016 klo 19:09\nKyllä tämä helpottaa niin paljon. Ja onneksi nyt tuntuu siltä että Lumi on tähän viimein valmis. 🙂\n2.7.2016 klo 10:35\nOnpa ihana kuulla!! <3 Reipas on kyllä sekä äiti että tyttö!! <3 Kyllä se niin paljon helpottaa, kun saa kotona pistää. Meillä neiti kävi kouluterkalla, joka sen pisti. Toki tässä tuli sitten ongelmaksi kesälomat. Nyt vaihtuu lääke niin nopsaa tahtia, että tabletit ovat käytössä tällä erää… Ti on suupoli ja reumapoli ja katsotaan mitä lääkäri tällä kertaa keksii. 😉 Kun nyt oli viimeinen lääke mitä voi käyttää ilman Trexania/Metojectiä. Onneksi ei tartte itse päätöstä tehdä!!\nLaidasta laitaan täällä vaihtelee olotilat… Mutta onneksi on kesä, eikä ole niin mahdotonta aikataulua, niin jää aikaa myös huilaamiselle, kun siltä tuntuu.\n2.7.2016 klo 19:16\nLumi on kyllä niin ihailtavan reipas, ollut aina.♥ Ja äitikin koittaa olla. 😀 Meillähän olisi nyt pistokset siirtyneet neuvolasta kouluterkalle kun Lumi menee ensimmäiselle luokalle. Mutta Lumi ei halunnut että pistospaikka on koululla, joten niinpä päätimme, että alamme pistää sitten itse.\n3.7.2016 klo 06:37\n3.7.2016 klo 08:26\nHelpottaa kyllä todella paljon. 🙂 Ja yllätyin todella kuinka hienosti se toinen kerta jo sujuikaan. 🙂 Tästä on hyvä jatkaa.\n3.7.2016 klo 18:31\n3.7.2016 klo 18:57\n4.7.2016 klo 06:13\n5.7.2016 klo 07:14\n13.7.2016 klo 00:49